«Норма Маслаҳатчи» газетасининг 2021 йил 2 март 09-сони - Gazeta.Norma.uz\n«Норма Маслаҳатчи», №09, 2021й. 2 март\nУшбу Қонуннинг (16.02.2021 йилдаги ЎРҚ-674-сон) мақсади халқаро тижорат арбитражларининг фаолияти соҳасидаги муносабатларни тартибга солишдан иборат.\nВазирлар Маҳкамасининг 17.02.2021 йилдаги 77-сон қарори билан Иқтисодий тараққиёт ва камбағалликни қисқартириш вазирлиги ҳузуридаги Тадбиркорликни ривожлантириш агентлиги фаолиятини самарали ташкил этиш назарда тутилган.\n«Автомототранспорт воситаларини бошқариш ҳуқуқини берувчи ҳайдовчилик гувоҳномаларини олиш учун имтиҳонларни ўтказиш соҳасига хусусий секторни жалб этишга доир чора-тадбирлар тўғрисида»ги Вазирлар Маҳкамасининг қарори лойиҳаси муҳокама учун порталга жойлаштирилди.\nАдлия вазирлиги https://t.me/pravoinf телеграм-каналида кўп квартирали уйларни кўп квартирали уйлардаги жой мулкдорларининг хабардорлигисиз бошқарувчи ташкилотларга (БТ) ёки бошқарувчига топшириш, умумий йиғилиш, очиқ танловни ўтказиш «Кўп квартирали уйларни бошқариш тўғрисида»ги Қонун талабларига зид эканлиги хусусида огоҳлантиради. Бундай ҳоллар юз берган тақдирда Адлия вазирлиги 1008 рақамли «ишонч телефони» орқали қўнғироқ қилиш ёки info@adliya.uz манзилига хабар юбориш кераклигини эслатади. Янги йилда янги БТлар, ҳокимиятлар, маҳалла қўмиталарининг вакиллари, округлар-секторлар-штаблар ва турар жойлар мулкдорлари устидан иш юритувчи турли тузилмаларнинг бошлиқлари Тошкентдаги кўп квартирали уй-жой фондига фаол тарзда босим ўтказа бошлади. Бу кампания улар томонидан ўзбошимчалик билан эълон қилинган тажриба доирасида бошқарувни профессионаллаштириш байроғи остида ўтмоқда. Бундан кўзланган мақсад – кўп квартирали уйларни бошқаришда бошқарувчи ташкилотларни ягона усул сифатида тақдим этиш. Бундан ташқари, етарлича моддий-техник базага эга бўлмаган кўплаб янги бошқарувчи ташкилотлар уй-жой бозорида муваффақиятли ишлаб келаётган БТларни «бозордан сиқиб чиқариш» ёки уларга қўшилиш чора-тадбирларини кўришаётир. Бу ишларнинг барчаси Уй-жой кодекси, Қонун ва бошқа норматив-ҳуқуқий ҳужжатларга зид равишда амалга оширилмоқдаки, пировардида бу уй-жой соҳаси ривожланишини орқага суриб юбориши ҳамда турар жой мулкдорларида қонун ва адолатга бўлган ишончни батамом йўққа чиқариши мумкин.\nКўплаб истеъмолчилар қарздорликни тўлагандан кейин ҳам электр энергиясини ўчириб қўйишаётганидан шикоят қилишади. Электр энергиясини ҳисобга олиш ва назорат қилишнинг автоматлаштирилган тизимига (ЭЭҲО ва НҚАТ) уланган ҳисоблагичлар тўловини тўламаган абонентни автоматик тарзда электр қуввати етказиб беришдан узиб қўяди. Қарз тўлангандан кейин эса уни тезкор тарзда улаб бераверишмайди. Айримлар бунинг учун бир кунини (баъзида ундан ҳам кўпроқ) йўқотади, қўнғироқлар қилади, шикоятлар, асаббузарликларга дуч келади, вақт кетказиб, гап нимада эканлигини билиш учун электр таъминоти ташкилотига йўл олади. Бундан ташқари, баъзиларни бўнак тўловлари мавжуд бўлганда ҳам ўчириб қўйишяпти.\nҚўшни УМШда умумий мол-мулкни сақлаб туриш учун бадаллар бизникидан бир ярим баравар кам миқдорда. Бизнинг УМШдагилар кўп пул тўлаётганларидан, ишнинг натижасини эса кўрмаётганларидан норозилар. Уйда яшовчиларнинг аризаларига жавобан ширкат раҳбарияти ҳозир маблағ йўқ, кредитларни сўндиряпмиз, деб айтади. Лекин қўшни УМШда ҳам кредитларни сўндиришади. Ёки биз ҳам бу ширкатдан чиқиб кетиб, бадалларни камроқ тўлайдиган ширкатга ўтиб кетсакмикин?\nБир УМШга бирлашган учта кўп қаватли уйда мулкдорларнинг ярмидан кўпи ўз квартираларини ижарага беришади. Уларнинг аксарият қисми умумий мол-мулкни сақлашга мажбурий бадалларни тўлаш бўйича қарздор. Баъзиларнинг қарздорлиги бир неча йилдан буён давом этиб келади. Қарздорларнинг кўпчилигини топиб бўлмайди, сабаби улар бошқа республикага ёки шаҳарга кўчиб кетлан бўлади. Бу ҳолат ширкатнинг фаолиятида ўз аксини топмоқда. Масалани суд тартибида ҳал этиш натижалар бермади. Бунинг оқибатида УМШ уйни сақлаб туриш бўйича режалаштирилган ишларни бажара олмайди, кредитларни вақтида сўндирмайди, бунга маблағ етмайди. Пировардида – аҳолининг норозилиги келиб чиқади. Бадал миқдори шундайлигича қолдирилса, режалаштирилган ишлар амалга ошмайди, ширкат жойида тўхтаб қолади. Қарздорлар борлиги учун бадалнинг оширилишига – УМШ аъзолари қаршилар. Бу муаммо биргина бизнинг ширкатга тегишли эмас. Ижарага берувчилар уйдаги умумий мол-мулкни етарли даражада сақлаб туриш имкониятини чеклаш орқали бугунги кунда катта хатарга айланди. Нима учун қонун ҳужжатларига, шу жумладан турар жойнинг ижара шартномасига уйнинг умумий мол-мулкини сақлаб туриш бўйича мажбурий бадаллар ижарага берувчи томонидан 6–12 ой давомида тўланмаган тақдирда, бу вазифани ижарага олувчи ўз зиммасига тушишини назарда тутувчи нормани киритиб бўлмайди? Кейинчалик турар жой мулкдори билан ижарага олувчи турар жойнинг ижара тўлови бўйича ҳисоб-китобни қилиб олаверишар эди.\nБугунги кунда кўплаб бошқарувчи ташкилотлар (БТ) кўп квартирали уйдаги умумий мол-мулкка хизмат кўрсатиш ва таъмирлаш бўйича шартномалар тузишни мулкдорларга таклиф қилади, бу шартномалар қонун ҳужжатлари қўпол равишда бузилган ҳолда тузилганлиги кўринади. Намунадаги тахминий шартнома борми? Шартнома қандай шартлардан иборат бўлиши керак?\nКўп квартирали уйда (ККУ) умумий мол-мулкни бошқариш усулини бошқарув ташкилотининг (БТ) ёрдами билан танлашда унинг мажбуриятларни ижро этишини назорат қилиш у билан тузилган бошқарув шартномаси асосида амалга оширилади.\nКўп квартирали уйдаги турар жой мулкдорлари 5 та уйни бирлаштирган УМШ таркибидан чиқиб, ўз уйлари базасида мустақил ташкилотни тузмоқчи бўлишди. Лекин ўз УМШларини рўйхатдан ўтказишга улгурмадилар. Шу вақт оралиғида аҳолини бошқарувчи ташкилот билан шартномалар тузишга тарғиботлар бошланиб кетди. Мулкдорлар бошқарув усулини танлашда иккиланиб қолишди. Айримлар олдингидек УМШ ташкил этишни таклиф қилишди. Бошқалар хизмат кўрсатувчи ташкилот билан шартнома тузишга ён босишди. Учинчи тараф эса юридик шахсни ташкил этмаган ҳолда мулкдорларнинг бевосита жамоавий бошқарувини олға суришди. Орадан қарийб уч ой ўтди, лекин қўшнилар ягона тўхтамга келганларича йўқ. Уй бошқарувсиз қолди. Бундай вазиятни қонунчилик қандай тартибга солади?\nКвартира эгаси ўзгарганда электр энергияси истеъмолчиси қандай ҳаракатларни амалга ошириши керак?\nИлгари ўрнатилган маиший газ ўлчаш қурилмаларидаги кўрсаткичларни «орқага қайтариш»ни таклиф қилувчи шубҳали шахслар абонентларнинг уйларига бораётгани ҳақидаги хабарлар «Ҳудудгазтаъминот»га келиб тушди.\nТошкент шаҳрида фуқароларни яшаш жойи бўйича рўйхатдан ўтказишда бирор-бир чекловлар мавжудми? Фуқароларни рўйхатдан ўтказишда санитария нормалари мавжудми? Ёки рўйхатдан ўтказиладиган кишилар сони чекланмайдими?\nСирдарё вилоятининг Гулистон шаҳридан Тошкент вилоятининг Янгийўл шаҳрига ота-онамнинг уйига доимий яшаш учун фарзандим билан келмоқчиман. Уларнинг уйида қанча вақт рўйхатдан ўтмасдан бўлишим мумкин? Рўйхатдан ўтиш лозим бўлса, паспорт бўлимига қандай ҳужжатларни тақдим этишим керак?\n2018 йилда ота-онамнинг уйига рўйхатдан ўтишимдан олдин Чилонзор туманидаги квартирамда доимий пропискада бўлганман. Ота-онамникидан пропискадан ўчиб, ўзимнинг квартирамга доимий рўйхатдан ўтишим мумкинми?\nРаҳбар аёллар – энг ароқхўр бўлиб чиқди Буюк Британияда олиб борилган тадқиқот натижаларига кўра, эркаклар орасида спиртли ичимликларни истеъмол қилиш ишчи касб эгалари, қурувчилар ва ишлаб чиқаришда ишлайдиганлар орасида кўп кузатилар экан. Аёллар ўртасида эса раҳбар ходимлар энг ароқхўр бўлиб чиқди. Бу ҳақда яқинда BMC Public Health журналида мақола чоп этилган.\nРеспублика бўйича жабрланган истеъмолчилар сони 830 тани, зарарнинг умумий суммаси 5,5 млрд сўмдан ортиқ миқдорни ташкил этади. Автомобилни кейинчалик сотиб олиш шарти билан ижарага бериш ёки лизинг хизматларини кўрсатиш орқали фойда олиш билан шуғулланувчи айрим тадбиркорлик субъектларининг фаолияти устидан шикоят қилган истеъмолчиларнинг мурожаатлари сони шунчага етди. Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлиги директори Элмурот Ҳайитметов бундай вазиятларнинг юзага келиш сабаблари ва истеъмолчилар ҳуқуқларини ҳимоя қилиш усуллари ҳақида батафсил гапириб берди.\nИндонезия пойтахти Жакартада ишлаб чиқарилганига 10 йилдан ошган хусусий транспорт воситалари ҳаракатланиши тақиқланади.


ЎзА - Ўзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси фаолиятини ташкил этиш чора-тадбирлари тўғрисида\nЎзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси фаолиятини ташкил этиш чора-тадбирлари тўғрисида\n07.05.2018 22:50 Чоп этиш версияси\nҚишлоқ хўжалиги, озиқ-овқат хавфсизлиги ва сув истеъмоли соҳасида назорат тизимини тубдан такомиллаштириш, шунингдек, Ўзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси фаолиятини самарали ташкил этиш мақсадида:\n1. Ўзбекистон Республикаси Президентининг 2018 йил 17 апрелдаги ПФ–5418-сон “Қишлоқ ва сув хўжалиги давлат бошқаруви тизимини тубдан такомиллаштириш чора-тадбирлари тўғрисида”ги Фармонига мувофиқ:\nЎзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси (кейинги ўринларда Инспекция деб юритилади) ташкил этилганлиги;\n2018 йил 1 августдан Ўзбекистон Республикаси Вазирлар Маҳкамаси ҳузуридаги Давлат дон инспекцияси, Машина ва асбоб-ускуналарнинг техник ҳолатини назорат қилиш бош давлат инспекцияси, Чорвачиликда наслчилик ишлари бош давлат инспекцияси, “Ўзсувназорат” республика сув инспекцияси, “Ўздавуруғназоратмарказ” қишлоқ хўжалиги экинлари уруғини сертификациялаш ва сифатини назорат қилиш давлат маркази тугатилаётганлиги маълумот учун қабул қилинсин.\n2. 2018 йил 1 августдан “Ўзстандарт” агентлигининг “Ўзбекистон пахта маҳсулотларини сертификатлаш “Сифат” маркази” давлат корхонаси тугатилсин.\nИнспекция тугатилаётган ташкилотларнинг ҳуқуқлари, мажбуриятлари ва шартномалари бўйича ҳуқуқий вориси ҳисобланади;\nтугатилаётган ташкилотларнинг қонун ҳужжатларида белгиланган вазифалари, функциялари ва ваколатлари Инспекцияга ўтказилади.\nЎзбекистон Республикаси Бандлик ва меҳнат муносабатлари вазирлиги тугатилаётган ташкилотлар ходимларининг ишга жойлаштирилишини таъминлашга кўмаклашсин.\n4. Қуйидагилар Инспекциянинг асосий вазифалари этиб белгилансин:\nа) қишлоқ ва сув хўжалиги, шунингдек, озиқ-овқат хавфсизлиги соҳасидаги қонун ҳужжатлари ва норматив ҳужжатлар талабларига риоя этилиши ҳолати;\nпахта ва дон экинларининг уруғларини давлат томонидан буюртма қилиш, тайёрлаш, алоҳида қайта ишлаш ҳамда сақлаш бўйича талабларга риоя қилиниши;\nқишлоқ хўжалиги ва озиқ-овқат маҳсулотлари захираларини давлат буюртмасининг режали амалга оширилишига мувофиқ ҳажмларда шакллантириш бўйича талаблар бажарилиши;\nдон экинлари, пахта ва бошқа қишлоқ хўжалиги экинлари уруғлари, шунингдек, улардан қайта ишланган маҳсулотлар давлат ресурсларининг сифати, улардан оқилона ҳамда мақсадли фойдаланилиши, уларнинг сифатли сақланиши ҳамда нобудгарчилиги камайтирилиши таъминланиши;\nқишлоқ хўжалиги экинлари навларининг генетик софлиги ва уруғлари сифати соҳасидаги давлат сиёсатининг ижро қилиниши, аккредитация соҳасига мувофиқ уруғларни сертификатлаш, уруғ ҳамда кўчат материалларининг сифатини аниқлаш ва назорат қилиш бўйича ишларнинг амалга оширилиши;\nқишлоқ хўжалиги ерларидан оқилона фойдаланиш ва уларни муҳофаза қилиш, Инспекция зиммасига юклатилган вазифалар доирасида айбдор шахсларни қонун ҳужжатларида белгиланган жавобгарликка тортиш орқали қонунчилик талабларига сўзсиз риоя этилиши;\nсунъий сув объектларида сувдан оқилона ва самарали фойдаланилиши ҳамда сувдан фойдаланиш қоидаларига риоя этилиши;\nидоравий бўйсунувидан ва мулкчилик шаклидан қатъи назар барча корхоналар, муассасалар ҳамда ташкилотларда чорвачиликда наслчилик ишлари тўғрисидаги қонун ҳужжатларига ва бошқа норматив ҳужжатларга риоя этилиши;\nқишлоқ хўжалиги, мелиорация ва йўл-қурилиш техникаларининг, уларнинг эксплуатация қилиниши, сифати самарадорлигининг, сервис ва таъмирлаш хизматларининг техник ҳолати устидан назоратни амалга ошириш;\nб) экспорт-импорт ва республика ичидаги ташишларда дон экинлари, пахта хом ашёси, қишлоқ хўжалиги экинлари уруғлари ва улардан қайта ишланган маҳсулотлар сифатини мажбурий давлат текширувидан ўтказиш;\nв) ҳуқуқбузарликларни аниқлаш, уларнинг келиб чиқиш сабаблари ва шарт-шароитларини бартараф этиш чораларини кўриш борасида комплекс чора-тадбирларни амалга ошириш;\nг) қонун ҳужжатларида белгиланган тартибда маъмурий ҳуқуқбузарликлар тўғрисидаги ишларни юритиш.\n5. Ўзбекистон Республикаси Бош прокуратураси ва Молия вазирлигининг:\nИнспекция ҳузурида “Агросаноат мажмуида хизмат кўрсатиш маркази” давлат унитар корхонасини (кейинги ўринларда Марказ деб юритилади);\nЎзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекциясини ривожлантириш жамғармасини (кейинги ўринларда Жамғарма деб юритилади) ташкил этиш тўғрисидаги таклифлари маъқуллансин.\nМарказ томонидан Инспекциянинг назорат функцияларини амалга ошириш учун кўрсатиладиган хизматлар солиқ солинадиган базага киритилмайди.\nа) қуйидагилар Марказнинг асосий вазифалари ҳисобланади:\nнорматив ҳужжатлар талабларига мувофиқ намуналар танлаб олиш\nва маҳсулотни идентификациялаш;\nкўрсатилган аккредитация соҳасига мувофиқ тарзда пахта толаси, пахта момиғи, пахта ва қишлоқ хўжалиги экинлари уруғлари, шунингдек, дон ва улардан қайта ишланган маҳсулотлар синовларини ташкил этиш ҳамда ўтказиш;\nмувофиқлик сертификати бериш, ўлчовлар бир хиллигини ва метрологик назоратни амалга оширишни таъминлаш ишларини бажариш;\nпахта толаси ширадорлигини аниқлаш, пахта толаси ва момиғи тойлари массаси назоратини амалга ошириш;\nпахта тозалаш ва ёғ-мой саноати корхоналари, пахта маҳсулотларининг харидорлари ҳамда бошқа ташкилотлар учун сертификатланадиган пахта маҳсулотлари ташқи кўринишининг стандарт намуналарини тайёрлаш, реставрация қилиш ва улар билан таъминлаш;\nрайонлаштирилган ва истиқболли қишлоқ хўжалиги экинлари навларининг нав софлигини тупроқдаги таҳлил орқали текшириш ҳамда натижаларини манфаатдор ташкилотларга юбориш;\nб) Жамғарма маблағлари қуйидаги манбалардан шакллантирилади:\nМарказ даромадларининг 20 фоизи;\nқишлоқ хўжалиги, озиқ-овқат хавфсизлиги ва сув истеъмоли соҳасидаги қонун ҳужжатлари талабларини бузганлик учун Инспекция ваколатлари доирасида қўлланилган жарима санкциялари умумий суммасининг 40 фоизи;\nИнспекция ходимлари томонидан солинадиган жарималар миқдорларининг 50 фоизи;\nтракторлар, трактор тиркамалари, мелиорация ва йўл-қурилиш техникалари, ўзи юрар машиналар, шунингдек, қишлоқ хўжалиги техникаларини техник кўрикдан ўтказиш, гувоҳномалар, рақам белгилари ва техник паспортлар бериш учун ундириладиган йиғимлар миқдорининг 80 фоизи;\nЎзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси марказий аппарати тузилмаси 1-иловага мувофиқ;\nАгросаноат мажмуи ва озиқ-овқат хавфсизлиги таъминланиши устидан назорат қилиш инспекцияси Қорақалпоғистон Республикаси ва вилоятлар бошқармаларининг, туманлар (Қувасой шаҳар) бўлимларининг намунавий тузилмалари 2 ва 3-иловаларга мувофиқ;\nЎзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси тўғрисидаги Низом 4-иловага мувофиқ;\nЎзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекциясини ривожлантириш жамғармаси тўғрисидаги Низом 5-иловага мувофиқ;\nЎзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси марказий аппарати, Агросаноат мажмуи ва озиқ-овқат хавфсизлиги таъминланиши устидан назорат қилиш инспекциясининг Қорақалпоғистон Республикаси ва вилоятлар бошқармалари, туман (Қувасой шаҳар) бўлимлари ходимларининг Ягона тариф сеткаси бўйича меҳнатга ҳақ тўлаш разрядлари 6-8-иловаларга мувофиқ;\nЎзбекистон Республикаси Бош прокуратураси ҳузуридаги Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси фаолиятини самарали ташкил этиш бўйича “Йўл харитаси” 9-иловага мувофиқ тасдиқлансин.\n8. Инспекция бошқарув ва ишлаб чиқариш ходимларининг чекланган сони 1 795 нафар этиб белгилансин.\nЎзбекистон Республикаси Бош прокурорига:\nзарур ҳолларда, Инспекция ва унинг ҳудудий бўлинмалари ташкилий-штат тузилмаларига белгиланган умумий штат бирликлари доирасида ўзгартиришлар киритиш;\nИнспекция ва унинг ҳудудий бўлинмалари ходимларининг қўшимча штат бирликларини Жамғарма маблағлари ҳисобидан киритиш ҳуқуқи берилсин.\n9. Белгилаб қўйилсинки, Инспекция:\nЎзбекистон Республикаси Президенти томонидан лавозимига тайинланадиган ҳамда лавозимидан озод этиладиган бошлиқ томонидан бошқарилади;\nўз фаолиятида Ўзбекистон Республикаси Бош прокурорига ҳисобдордир.\nИнспекция бошлиғи мақоми, меҳнатига ҳақ тўлаш, тиббий ва транспорт хизмат кўрсатиш шартлари бўйича Ўзбекистон Республикаси Бош прокурори ўринбосарига тенглаштирилсин.\nИнспекция таъминоти Ўзбекистон Республикаси Қишлоқ хўжалиги вазирлиги, Сув хўжалиги вазирлиги, шунингдек, тугатилаётган идоралар, муассасаларнинг 9 896 та штат бирлиги оптималлаштирилиши муносабати билан Ўзбекистон Республикаси Давлат бюджетининг бўшаётган маблағлари ҳамда Жамғарма маблағлари ҳисобидан амалга оширилади. Бунда иш ҳақи фонди ва мажбурий ажратмаларни оптималлаштириш ҳисобидан шаклланадиган иш ҳақи фондининг тежалган суммаси Инспекциянинг моддий-техник базасини мустаҳкамлашга ҳамда бошқа харажатларига йўналтирилади;\nИнспекция ходимлари лавозимларига олий ёки ўрта махсус маълумотга эга бўлган шахслар (ҳуқуқшунослар, агрономлар, иқтисодчилар, молиячилар, муҳандислар ва бошқалар) тайинланади;\nИнспекциянинг ҳуқуқни муҳофаза қилувчи органлар ва бошқа органлардан ишга қабул қилинган ходимларига даражали унвонлар бериш Ўзбекистон Республикаси Бош прокурори томонидан ҳал этилади;\nдаражали унвонларга эга бўлган Инспекция ходимлари прокуратура органлари ходимлари ҳисобланади ҳамда уларга прокуратура органлари ходимлари учун белгиланган имтиёзлар, моддий ва ижтимоий ҳимоя чоралари татбиқ этилади;\nИнспекция органлари зиммасига юклатилган вазифаларни бажариш\nучун зарур бўлган ахборот, ҳужжатлар ва бошқа материаллар уларнинг қонуний талабига кўра бепул тақдим этилади;\nдавлат органлари, шу жумладан ҳуқуқни муҳофаза қилувчи ва назорат қилувчи тузилмалар мазкур қарорга мувофиқ Инспекцияга унинг зиммасига юклатилган вазифа ва функцияларни бажаришда ҳар томонлама кўмаклашиши шарт.\n2018-2019 йиллар давомида Жамғарма маблағлари ҳисобидан юқори малакали мутахассислар ва ўқитувчиларни жалб қилган ҳолда тегишли равишда Ўзбекистон Республикаси Бош прокуратурасининг Олий ўқув курсларида, Тошкент давлат аграр университети, Тошкент кимё-технология институти ҳамда Тошкент ирригация ва қишлоқ хўжалигини механизациялаш муҳандислари институтининг педагогик кадрларни қайта тайёрлаш ҳамда уларнинг малакасини ошириш тармоқ марказларида янгидан тўлдирилган, шу жумладан раҳбар кадрларни қайта тайёрлаш ва уларнинг малакасини ошириш бўйича қисқа муддатли курслар ташкил этилишини таъминласин, шунингдек, кейинчалик қайта тайёрлаш ва малака ошириш амалиётини ҳар уч йилда жорий этсин;\nЎзбекистон Республикаси Бош прокуратурасининг Олий ўқув курслари, Тошкент давлат аграр университети, Тошкент кимё-технология институти ҳамда Тошкент ирригация ва қишлоқ хўжалигини механизациялаш муҳандислари институти билан биргаликда бир ой муддатда ўқитишнинг интерфаол ва инновацион усулларини қўллашни, синов лабораторияларида, қайта ишлаш корхоналарида (заводларда) ва бошқа объектларда ўқув машғулотлари ўтказишни назарда тутган ҳолда кадрларни қайта тайёрлаш ва уларнинг малакасини ошириш бўйича ўқув дастурларни тасдиқласин.\nЎзбекистон Республикаси Олий ва ўрта махсус таълим вазирлиги Тошкент давлат аграр университети, Тошкент кимё-технология институти ҳамда Тошкент ирригация ва қишлоқ хўжалигини механизациялаш муҳандислари институтида кадрларни қайта тайёрлаш ва уларнинг малакасини оширишни ташкил этиш учун аудиториялар ажратилиши ҳамда жиҳозланишини таъминласин.\n12. Давлат ҳокимияти ва бошқаруви органлари, ҳуқуқни муҳофаза қилувчи ва назорат қилувчи тузилмалар томонидан Инспекция ходимлари зиммасига уларнинг ваколатига кирмайдиган вазифаларнинг юкланиши тақиқланади.\n13. Ўзбекистон Республикаси Бош прокуратураси ва Молия вазирлиги:\nбир ҳафта муддатда Инспекциянинг штатлар жадвали ва харажатлар сметаларини тасдиқласин;\nбир ой муддатда зиммасига юклатилган вазифаларни лозим даражада бажарганлиги учун Инспекция ходимларини моддий рағбатлантириш тартибини ишлаб чиқсин ва тасдиқласин.\n14. Белгилансинки, Инспекция талабномалари бўйича:\n“Ўзавтосаноат”АЖ Ўзбекистон Республикаси Бош прокуратураси ва Молия вазирлиги томонидан тасдиқланадиган меъёрларга мувофиқ хизматда фойдаланиш учун автотранспорт воситалари ажратилишини таъминлайди;\n“Ўзбекнефтгаз” АЖ “Ўздавнефтгазинспекция” ДИ билан келишилган ҳолда хизмат ва махсус автотранспорт воситалари ҳамда генераторлар учун керакли ҳажмда автобензин ва дизель ёқилғиси ўрнатилган тартибда ажратилишини таъминлайди.\n15. Ўзбекистон Республикаси Вазирлар Маҳкамаси икки ой муддатда тугатилаётган Ўзбекистон Республикаси Вазирлар Маҳкамаси ҳузуридаги Давлат дон инспекцияси, Машина ва асбоб-ускуналарнинг техник ҳолатини назорат қилиш бош давлат инспекцияси, Чорвачиликда наслчилик ишлари бош давлат инспекцияси, “Ўзсувназорат” республика сув инспекцияси, “Ўздавуруғназоратмарказ” қишлоқ хўжалиги экинлари уруғини сертификациялаш ва сифатини назорат қилиш давлат маркази, “Ўзстандарт” агентлигининг “Ўзбекистон пахта маҳсулотларини сертификатлаш “Сифат” маркази” давлат корхонаси балансида турган ва улар томонидан фойдаланилаётган бинолар, иншоотлар ва бошқа моддий-техник қимматликлар, шунингдек, уларнинг тегишли маълумот базалари ҳамда реестрлари Инспекция балансига ўтказилишини таъминласин.\n16. Инспекция Тошкент шаҳри, Шайхонтоҳур тумани, Обиназир кўчаси, 109-уйда жойлаштирилсин.\nҚорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари Инспекция, Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитаси билан биргаликда икки ой муддатда Инспекция ҳудудий тузилмаларининг тўлақонли фаолият юритишини таъминлаш мақсадида уларнинг жойлаштирилишини, жиҳозланишини ташкил этсин ҳамда бошқа ташкилий масалаларни ҳал этсин.\n17. Ўзбекистон Республикаси Бош прокуратураси икки ой муддатда:\nЎзбекистон Республикаси Молия вазирлиги, Ахборот технологиялари ва коммуникацияларини ривожлантириш вазирлиги ҳамда бошқа манфаатдор вазирлик ва идоралар билан биргаликда Инспекция ҳамда унинг ҳудудий бўлинмаларининг мебель, компьютер техникаси, алоқа воситалари ва бошқа моддий-техник ресурсларга бўлган эҳтиёжини ўргансин ҳамда жиҳозланишини таъминласин;\nИнспекция ва унинг ҳудудий бўлинмаларини юклатилган вазифаларнинг юқори ҳамда профессионал даражада бажарилишини таъминлай оладиган малакали кадрлар билан, шу жумладан тугатилаётган ташкилотлар ходимлари орасидан тўлдирилишини таъминласин.\n18. Ўзбекистон Республикаси Молия вазирлиги мазкур қарорда назарда тутилган чора-тадбирларни амалга ошириш учун зарур бўлган маблағлар асосланган ҳисоб-китоблар бўйича ажратилишини таъминласин.\n19. Инспекция Давлат статистика қўмитаси, Молия вазирлиги, Марказий банк, Ташқи савдо вазирлиги, Давлат солиқ қўмитаси, Давлат божхона қўмитаси, шунингдек, бошқа вазирлик ва идораларнинг статистик ахбороти юборилиши шарт бўлган реестрга киритилсин.\n20. Ўзбекистон Республикаси Бош прокуратураси 2018 йил якунлари бўйича мазкур қарорни амалга ошириш самарадорлигини ўргансин ҳамда, зарурат бўлганда, Инспекциянинг фаолиятини ҳамда ташкилий-штат тузилмасини янада такомиллаштириш бўйича Ўзбекистон Республикаси Президенти девонига таклифлар киритсин.\n21. Ўзбекистон Республикаси Президентининг ва Ўзбекистон Республикаси Ҳукуматининг айрим қарорларига 10-иловага мувофиқ ўзгартириш ва қўшимчалар киритилсин.\n22. 2018 йил 1 августдан Ўзбекистон Республикаси Президентининг\nва Ўзбекистон Республикаси Ҳукуматининг айрим қарорлари 11-иловага мувофиқ ўз кучини йўқотган деб ҳисоблансин.\n23. Ўзбекистон Республикаси Бош прокуратураси Адлия вазирлиги, Қишлоқ хўжалиги вазирлиги, Сув хўжалиги вазирлиги ва бошқа манфаатдор вазирлик ҳамда идоралар билан биргаликда икки ой муддатда қонун ҳужжатларига ушбу қарордан келиб чиқадиган ўзгартириш ва қўшимчалар тўғрисида Вазирлар Маҳкамасига таклифлар киритсин.\n24. Мазкур қарорнинг ижросини назорат қилиш Ўзбекистон Республикасининг Бош вазири А.Н.Арипов, Ўзбекистон Республикаси Президенти Давлат маслаҳатчисининг биринчи ўринбосари Б.М.Мавлонов ва Ўзбекистон Республикаси Бош прокурори О.Б.Муродов зиммасига юклансин.\nТошкент шаҳри, 2018 йил 7 май


Баҳодир Жалолов «Madison Square Garden»да жанг ўтказади\nБаҳодир Жалолов «Madison Square Garden»да жанг...\n27.10.2018 13:13 0 2067\nЭртага, 28 октябрь куни тонгда супероғир вазн тоифасидаги чарм қўлқоп устамиз Баҳодир Жалолов навбатдаги жангида рингга кўтарилади.\nБаҳодир профессионал рингдаги учинчи жангини бизнинг вақт билан эса эртага тонгда америкалик Тайрел Райтга қарши ўтказади. Олти раундга мўлжалланган жанг Нью-Йорк шаҳридаги машҳур «Madison Square Garden» аренасида бўлиб ўтади.\nБугун боксчиларнинг вазнини ўлчаш маросими бўлиб ўтди. Унда Баҳодир 243 фунт, яъни 110 кг вазн қайд этган.\nЖалолов профрингда икки маротаба жанг ўтказиб, уларнинг ҳар иккисида ҳам рақибларини нокаутга учратган.\nРайт эса 13 маротаба рингга кўтарилиб, уларнинг 9 тасида ғалаба қозонган (6 нокаут). Иккита баҳсда имкониятни бой берган. Яна икки жангида дурангга эришган.


Шу кунларда мамлакатимиз боғларида ғарқ пишиқчилик, ҳосилга кирган ва ҳосили етилган боғларда мевалар пешма-пеш териб олинмоқда. Пишаётган мева чет мамлакатларга экспорт қилинадиган бўлса, у техник пишиш ҳолатида узилади. Агар ички бозорга бўлса, физиологик пишиш ҳолатига яқин шароитда узилади. Мева узилгандан сўнг албатта сараланади ва идишларга (идиш ва транспорт турига қараб) жойланади.\nҒўза дефолиациясини сифатли ўтказиш\nМаълумки, республикамизда яратилган ғўза навлари ўзининг эртапишарлиги, ҳосилдорлиги, қурғоқчилик ва зараркунандаларга чидамлилиги ҳамда тола сифатининг юқорилиги билан жаҳон пахтачилигида ўз ўрнига эга. Мазкур кўрсаткичларни пасайтирмай, йилдан-йилга ҳосилдорликни ошириб бориш учун ғўза дефолиациясини ўз муддатида ва сифатли ўтказиб, ҳосилни қисқа даврда йиғиштириб олиш пахтачиликдаги асосий вазифалардан ҳисобланади.\nЕр шари аҳолисининг озиқ-овқатга бўлган эҳтиёжларини қондиришда донли, дуккакли, туганакмевали ва мойли экинлар жуда муҳим ўринни эгаллаши ҳаммага маълум. Айниқса, туганакмевали экинларсиз озиқ-овқат хавфсизлигини таъминлаш жуда мушкул. Ана шундай аҳамиятга эга бўлган туганакмевали экинлар вакилларидан бири – батат (ширин картошка) ҳисобланади.\nБоғ ва токзорларда июнь ойида бажариладиган агротехника тадбирларини ўтказиш бўйича тавсиялар\nРеспубликамизда баҳор фаслининг анчагина мўътадил келиши, қисқа муддатли совуқларнинг кузатилмаганлиги боис мевали дарахтлар тўлиқ гуллаб, яхши мева тугди. Боғларимизда май ойининг бошидан қулупнай, гилос ва ўрик навларининг пиша бошлаши билан бозорларимиз кўркига кўрк киритди.\nҒалла ўрим-йиғими ва пешма-пеш шудгорлашни ташкил этиш бўйича тавсиялар\nЕтиштирилган ғалла ҳосилини йиғиштириб олиш энг масъулиятли механизациялашган агротехник тадбир ҳисобланади. Даладаги ғалла ҳосили бир пайтда пишиб етилгани боис у комбайнлар ёрдамида фақат бир ўтишда нест-нобудгарчиликка йўл қўймасдан ўриб-янчиб олинади. Чунки тўкилган донни қайта ердан йиғиштириб олишнинг сира иложи йўқ. ўалладан бўшаган майдонлар сомондан тозаланиб, пешма-пеш шудгор қилинади.\nСабзавотчиликда июнь ойидаги долзарб юмушларни сифатли ўтказиш бўйича тавсиялар\nАҳолининг озиқ-овқат маҳсулотларига бўлган талабини тўла қондириш, бозорларда қишлоқ хўжалиги маҳсулотлари нархларнинг барқарорлигини таъминлаш, қиш-баҳор ойлари учун маҳсулотлар захирасини яратишда такрорий экинларни етиштиришнинг ўрни катта.\nИюнь ойида ғўза қатор ораларига ишлов беришда энг аввало культиватордаги ишчи органлар сонига ва ишлов бериш чуқурлигига алоҳида эътибор бериш керак. Қатор ораси 60 см бўлганда культиваторда ишчи органларни тўлиқ таминланган бўлиши лозим.


Текин ва тансиқ... заҳар\nЖанубий Қозоғистонда қўзиқориндан заҳарланиш сабабли сўнгги 8 кун ичида қирқдан зиёд одам шифохонага мурожаат қилди. Айни пайтда уларнинг икки нафари оламдан ўтган, 7 киши вилоят шифохонасида оғир аҳволда ётибди.\nВилоят санитария эпидемиология департаменти бўлими бошлиғи Марияш Сейталиеванинг билдиришича, ўлганлардан бири Тулибей туманилик 22 ёшли йигит, бошқаси чимкентлик 28 ёшли аёлдир.\nҚўзиқориндан заҳарланиш ҳолати Жанубий Қозоғистонда илк бор 6 ноябрь куни қайд этилди. Ҳозир вилоят шифохонасининг токсикология бўлимига ҳар куни қўзиқориндан заҳарланган 4-5 киши мурожаат қилмоқда.\n“Бугун тунда яна 5 киши шифохонага ётқизилди. Учтаси Тулибей туманидан, 2 бемор Чимкент шаҳридан”, - дейди М.Сейталиева.\nАксарият ҳолларда беморлар шифохоналарга ўта оғир аҳволда олиб келиняпти. Қўзиқориндан заҳарланаётган орасида 7 ёшдан 60 ёшгача бўлганлар одамлар бор.\nМаълум бўлишича, кўп ҳолатларда қўзиқориндан тайёрланган овқатни истеъмол қилиш натижасида оилавий заҳарланиш кузатиляпти. Масалан, Қайнарбулоқ овулида яшайдиган икки оила бирга қўзиқорин териб, ундан тайёрланган овқатни егани сабабли бирданига 8 киши шифохонага тушган.\n9 ёшли Виталик ҳам уйида қўзиқориндан тайёрланган кечки овқатдан заҳарланган. У билан бирга оиланинг барча аъзолари ҳам шифохонага ётқизилган. Айни пайтда Виталикнинг онаси жонлантириш бўлимида ётибди.\n“Мен қўзиқоринли таомларнинг ишқибозиман. Ҳар доим шундай овқат тайёрлаб ердик. Лекин ҳеч қачон бунақа вазият бўлмаганди”, - дейди Виталикнинг отаси.\nЖанубий Қозоғистонда қўзиқориндан оммавий заҳарланиш бундан 20 йил аввал ҳам кузатилган. Ўшанда ҳам анча-мунча одам заҳарланишдан вафот этганди.\nМ.Сейталиеванинг айтишича, қўзиқориндан заҳарланиш ҳолатларининг 50-60 фоизи ўлимга олиб келади. Бемор 2-3 кун ичида оламдан ўтиши мумкин. Қўзиқориндан заҳарланганда қоринда оғриқ пайдо бўлиб, кўнгил айнийди. Бундай ҳолатда дарҳол шифокорга мурожаат қилиш керак.\nСўнгги кунларда Жанубий Қозоғистонда ёмғир кўп ёғиб, куз ҳавосининг илиқлиги боис қўзиқорин кўп бўляпти. Одамлар орасида эса қўзиқоринли овқатларга ишқибозлар анчагина. Мутахассислар эса ахборот-тушунтириш ишлари олиб борилса-да, натижа бўлмаётганидан ташвишда.\nСўнгги икки ой ичида Жанубий Қозоғистонда нарх-наво анча қимматлади. Озиқ-овқат маҳсулотлари баҳоси икки баробар ошиб кетди. Кўпчилик ўзини қиммат маҳсулотлардан тийишга мажбур бўлмоқда. Кузги ёмғирдан кейин пайдо бўлаётган қўзиқорин эса аксарият оилалар учун текин ва тансиқ таомдир.


Huawei корпорацияси Хитойда маиший электроника ишлаб чиқарувчи йирик компанияларнинг 2020 йилги рейтинги етакчисига айланди. Рейтинг компанияларнинг бозор қиймати ҳисобга олинган ҳолда тузилган. Унга кўра, Huawei капиталлашуви 1,1 трлн юанни (163,8 млрд доллар) ташкил қилади.\n“2019 йилга нисбатан компаниянинг бозор қиймати 100 млрд юанга (14,89 млрд доллар) камайди. Бу АҚШ санкциялари сабабли юз берди, улар натижасида компания кўплаб қийинчиликларга учради”, дейилган рейтингга берилган изоҳда.\nРейтингнинг етакчи бешталиги қуйидагича кўриниш олган:\n1. Huawei (163,8 млрд доллар)\n2. Xiaomi (64,65 млрд доллар)\n3. VIVO (26,07 млрд доллар)\n4. OPPO (25,32 млрд доллар)\n5. DJI (14,88 млрд доллар).\n2019 йилда АҚШ Huawei’ни санкциялар рўйхатига киритган. АҚШ раҳбариятининг фикрича, Huawei қурилмалари Хитой фойдасига жосуслик қилишда қўлланади. Санкциялар доирасида АҚШ компанияларига Huawei ва унинг бўлинмаларига АҚШ ҳукумати рухсатисиз технологиялар ва бутловчи қисмлар сотиш тақиқланган. 2020 йил августида АҚШ Huawei’га қарши санкцияларини кенгайтирган.


“ОНАМ СУЙГАНИМГА УЙЛАНИШИМНИ ИСТАМАЯПТИ...” » Na-Mashinah.ru\nBosh sahifa » Hikoyalar » “ОНАМ СУЙГАНИМГА УЙЛАНИШИМНИ ИСТАМАЯПТИ...”\nАссалому алайкум. Сизга бир саволим бор эди. Жуда иккиланиб қолдим, нима қилишни билмаяпман: бир қизга кўнгил қўйгандим. Мана вақти-соати келиб, уйдагиларга ҳам айтдим. Отамга фарқи йўқ. Аммо онам... совчиликка бориб келдилар... Нима эмиш, қиз олий маълумотли эмас экан, оиласи камбағал экан... Мен ҳайронман: инсон имон-этиқоди билан азиз бўлмайдими?! Онамлар “у қизни олиб бермайман”, деб оёқ тираб туриб олганлар. Мен бўлса, тўйга тайёргарлик кўриб юргандим.\nҚизнинг бўйи етиб қолган. Дадаси “бошқасига бериб юбораман”, деяётган экан. Ҳар куни “нима бўларкин”, деб қўрқувда юраман. Аллоҳдан илтижо қилиб сўрамоқдаман... Шариатда бундай ҳолатда нима қилиш керак? Маслаҳат беринг! Ҳозир мен орқага чекинсам, қўрқоқнинг ишини қилган бўламан! Илтимос, саволимга мукаммалроқ жавоб берсангиз!\nБош имом хатиби Одилхон қори Юнусхон ўғли жавоб берадилар::\nВа алайкум aссалом. Аслида йигит ўзи уйланаётган қизни кўриши, ёқтирсагина унга совчи қўйиши мумкин. Аммо тўйдан олдин икки ёш гувоҳларсиз гаплашиб, бир-бирларини “синов”дан ўтказишлари мутлақо жоиз эмас. Тўғри, уйланиш арафасида бирон қизни кўз остига олиб, унга уйланишни ният қилиш мумкин. Аммо орага шариат қайтарган ишлар қўшилиб кетмаслиги керак. Бу масаланинг биринчи жиҳати. Кейин, аслини олганда, никоҳда ота-онанинг ўрни муҳим саналмайди. Яъни, никоҳ тўғри бўлиши учун ота ёки онанинг розилиги шарт эмас. Уларнинг розилигисиз ҳам бошқа шартлар мавжуд бўлса, никоҳ тўғри бўлаверади. Аммо динимизда ота-онанинг розилиги устун экани, Аллоҳга ибодат қилишдан кейин ота-онага яхшилик қилишга буюрилганини инобатга олсак, никоҳда уларнинг розилигини олиш ҳам кераклиги маълум бўлади. Яъни, уйланаётган йигит ёки турмушга чиқаётган қиз, албатта ота-онаси розилигини олади. Улар қарши бўлишса ҳам ёқтирган “қиз”ига уйланиш ёки “йигити”га тегиб кетавериш Исломга зид, балки тагидан чириб бораётган оммавий маданиятга хос иллат саналади. Биз Европага тақлидан ўз хоҳишимизни ҳамма нарсадан устун қўймаслигимиз керак Шундай экан, бунда ота-онанинг раъйига ҳам қаралади. Тўғри, никоҳда йигит ва қизнинг ҳуқуқлари таъминланади, ҳеч ким ўзига ёқмаган одамга турмушга чиқмайди ёки уйланмайди, аммо барибир бунда ота-онанинг розиликлари билан иш тутиш керак.\nСизга маслаҳатимиз, ўша қиз ҳақиқатан ўзингизга муносиб ва маъқул бўлса, буни ота-онангизга ётиғи билан тушунтиринг. Вазиятни тушунсалар, совчиликка бориб, сўраб-суриштириш, икки тарафнинг бир-бирига тўғри келиш ё келмаслигини аниқлаш мумкин бўлади. Аммо ота-онангиз “бу қизни сенга олиб бермаймиз”, дейишса, уларни ранжитишдан эҳтиёт бўлинг...\nАгар сиз “ёқтирган” қиз онангизга маъқул келмаса, кейинги ҳаётингизни ҳам ўйланг. Чунки онангиз қаршилигига қарамай ўша қизни никоҳлаб олган тақдирингизда ҳам хотиржам, тинч-омон ҳаёт кечириш мушкул бўлади. Шуларни ҳисобга олиб, аввало ўзингизга, қолаверса, ота-онангизга маъқул қизни танланг. Аниқроқ айтадиган бўлсак, онангизга маъқул келган қизлар ичидан ўзингизга ёққанига уйланинг. Зеро, дилхираликдан кўра ўзаро розилик билан тўй қилинса, яхши бўлади.\nBIRINCHI BIZDA"“ОНАМ СУЙГАНИМГА УЙЛАНИШИМНИ ИСТАМАЯПТИ...”"KEYIN BOSHQALARDA\n- 0 | - 192


Криштиану Роналду: Хаёлий дўстим Жоау менга Мессичалик истеъдодли эмаслигимни эслатмайди » Скачать музыку бесплатно новинки музыки 2016-2017\nКриштиану Роналду: Хаёлий дўстим Жоау менга Мессичалик истеъдодли эмаслигимни эслатмайди\nКомментариев: 0 Просмотров: 316 Дата: 22-02-2016, 01:20 Британиянинг FourFourTwo журнали дунёнинг энг яхши футболчиларидан бири Криштиану Роналдунинг руҳий саломатлигини шубҳа остига қўядиган ҳикояни чоп этди, деб ёзади «Sports.ru». У Роналдунинг хаёлий дўсти ҳақида бўлиб, таъсирли, баъзи жойлари эса кулгили эди. «Жоау мени жамоадаги бошқа ҳақиқий шерикларим ёки мураббийларимдан кўра яхшироқ тушунади. У менинг мода бўйича истакларим устидан кулмайди ва менга Лионель Мессидек яхши ўйинчи эмаслигимни пеш қилмайди. Айнан шунинг учун у менинг энг яхши дўстим. Бундан ташқари, у ўзини худди мен каби истеъдодли, келишган ёки бадавлат қилиб кўрсатмайди. Жоау Бензема каби моҳир ва Бэйл каби ёқимтой деб айта оламан. Мен билан қиёслаганда у унчалик моҳир ёки келишган эмас… Агар реал одамлар Жоауга ўхшаганида, дунё анча яхшироқ бўларди», — деди Роналду. Ҳикоя сўнгидагина нашр изоҳ келтирди: «Илтимос, эътибор беринг, ушбу ҳажвий сюжет ҳақиқий эмас». - деб хабар бермоқда Stadion.uz нашри.


вилоят кураш федерацияси, вилоят прокуратураси ва вилоят Туризм ва спорт бош бошқармаси билан хамкорликда вилоятимиз марказидаги “Хумо” спорт мажмуасида 8-9 октябрь кунлари вилоят чемпионати мусобақаси ташкил қилинди.\nБухоро вилоятида кураш бўйича вилоят чемпионати ғолиблари сараланди\nМиллий курашимизни янада ривожлантириш, айниқса ёшлар ўртасида уни оммавийлигини оширишда мусобақаларнинг ўрни беқиёсдир.\nАна шу мақсадда вилоят кураш федерацияси, вилоят прокуратураси ва вилоят Туризм ва спорт бош бошқармаси билан хамкорликда вилоятимиз марказидаги “Хумо” спорт мажмуасида 8-9 октябрь кунлари вилоят чемпионати мусобақаси ташкил қилинди.\n2008-2010 йилларда туғилган ўспирин ёш болалар ва қизлар ўртасида кечган ушбу вилоят чемпионатида вилоятнинг барча туманларидан 400 нафарга яқин курашчи полвонлар ғолиблик учун гиламга чиқишди.\nМазкур вилоят чемпионатида иштирок этган спортчиларимиз 15 та вазн бўйича рақобатлашди.\nСаралаш бахсларидан сўнг ғолибликка асосий даъвогарлар маълум бўлди.\nМусобақанинг якуний натижаларига кўра вилоятнинг Олот, Пешкў, Бухоро тумани ва Бухоро шаҳри полвонлари устунликни қўлга олиб пешқадам бўлишди. Ғолиб ва совриндорлар ташкилотчилар томонидан диплом, медал ва эсдалик совғалари билан тақдирланишди.


Аллоҳ таолонинг шариати ва динининг ҳукмларини билган киши билан бирор нарсани билмайдиган кимса баробар бўлмайди. Худди оқ билан қора, зулмат билан зиё баробар бўлмаганидек. Имом Аҳмад раҳматуллоҳи алайҳ одамларнинг уламоларга ҳожатини ёдга олганда: «Одамлар илмга муҳтожликлари таом ва ичимликка ҳожатларидан кўпроқ. Чунки таом ва ичимликка бир кунда бир ёки икки марта эҳтиёж тушади. Илмга эса нафаслар ададича эҳтиёж тушади», деб айтганлар.\nИлм қаердан олинади? Фақат ўз эгаларидан. Ўз эгаларидан ҳосил қилинади. Агар инсон шуни хоҳласа, бас, унга Аллоҳ таоло манзилатларини олий қилган, ўринларини юқори қилган, шаънларини улуғ қилган ана шу уламоларга боғланиши вожиб бўлади.\nДарҳақиқат, баъзи уламолар соф ниятлари ила зоҳиран дунё аҳли ва унга рағбатли кимсаларга ўхшайдилар. Лекин, ҳақиқатда эса дунёга боғланиб қолмасдан, ундан ўзларини фориғ тутадилар. Аллоҳ субҳанаҳу ва таоло марҳамат қилади:\n“Бир кишиларки, уларни тижорат ҳам, олди-сотди ҳам Аллоҳнинг зикридан, намозни тўкис адо этишдан ва закот беришдан машғул қила олмас. Улар қалблар ва кўзлар изтиробга тушадиган кундан қўрқарлар”. (Нур сураси, 37-оят).\nТижорат ва олди-сотдилар уларни Аллоҳнинг зикридан асло тўса олмайди. Айнан мана шу оятда таъкидланган ишлардан беҳожат бўладилар.\nБаҳоуддин Нақшбанд қоддасаллоҳу сирраҳу айтади: “Мино бозорида бир савдогарни кўрдим. У эллик минг динорлик олди-сотди ишларини қилар эди. Аммо, қалби бирон лаҳза ҳам Ҳаққ субҳанаҳу таолодан ғофил бўлгани йўқ”.\nБугунги кунда узоқ йиллар давомида динга беқиёс хизмат қилган уламоларни интернетдаги турли ижтимоий тармоқларда беадабона сўзлар ва фикрлар билдириб, яхши мақсад кўзланган сўзларини нотўғри талқин қилиш ҳолатлари кўзга ташланмоқда.\nАллоҳ таоло Қуръон каримда шундай деган: “Эй мўминлар! Агар сизларга бирор фосиқ кимса хабар келтирса, сизлар (ҳақиқий аҳволни) билмаган ҳолингизда бирор қавмга азият етказиб қўйиб, (кейин) қилган ишларингизга пушаймон бўлмаслигингиз учун (у хабарни) аниқлаб (текшириб) кўрингиз!” (Ҳужурот сураси, 6-оят)\nҲадиси шарифда шундай дейилган: Абу Ҳурайра розияллоҳу анҳудан ривоят қилинади: Набий соллаллоҳу алайҳи васаллам: “Эшитган нарсасини гапиравериши кишининг ёлғончилигига кифоя қилади”, дедилар. Муслим ривояти. Чунки киши ҳар хил хабарларни эшитади. Уларнинг ичида рости ҳам бўлади, ёлғони ҳам бўлади. Агар текшириб кўрмай, эшитганининг ҳаммасини гапираверса, ёлғон гапларни ҳам гапириб қўйиши мумкин бўлади.\nАйниқса, интернетдан келган хабарни бошқа бировларга юборишга, у ердаги фикрларга қарши мутаассибона кайфиятда фикр билдиришга шошилмасдан, у хабар кимдан келгани, у ердаги сўзлар қандай ҳолатда айтилгани, айтувчининг ҳолати, шу хабарни юборишнинг нима манфаати борлиги ва нима зарари борлигига эътибор қаратиш лозимдир. Акс ҳолда билиб-билмай маъсият ишларига мубтало бўлиб қолиши мумкин.\nИнсон огоҳ бўлсагина ўзининг келажагига ақл билан теран назар ташлайди, келиши ёки содир бўлиши мумкин бўлган фитна-фасод, хавф-хатарни олдини олиш ва бартараф қилиш ҳаракатида бўлади. Барчаларимиз Аллоҳ таоло берган беҳисоб неъматларига шукр қилган ҳолда бир-бирларимизга ўзаро насиҳат қилиш, илм ва динда тақвоси билан машҳур уламоларимиз айтган панду-насиҳатларига рағбат кўрсатиб ва уларга амал қилиб боришимиз лозим. Мамлакатимизнинг барча ҳудудларида яшовчи барча халқлар билан тинч-тотув яшашга интилишимиз, оила, фарзанд тарбиясида муҳим бўлган одоб-аҳлоққа риоя этишимиз керак.\nЎМИнинг Қашқадарё вилоятидаги вакиллиги масъул ходими\n1023 марта ўқилди\nДругие материалы в этой категории: « Сукут сақлаш\tИмомлик айни пешволикдир »


Ўзбекистонда нодавлат таълим истиқболлари қандай? Ёхуд нодавлат олий таълим даргоҳларини ташкил этиш даври аллақачон етиб келган - Халқ сўзи\n15:47 04 Июль 2018 Жамият\nБинобарин, нодавлат таълим хизматлари кўрсатиш, соҳага давлат-хусусий шерикчиликнинг самарали механизмларини жорий этиш, бу борада илғор хорижий тажрибаларни ўрганиш бўйича қатор янгиликларга қўл урилди. Бу бежиз эмас. Сабаби яқин-яқингача ҳам тадбиркорларга нодавлат таълим хизматлари кўрсатиш учун лицензия беришнинг марказлашиб кетгани энг долзарб ва ўз ечимини кутаётган муаммолардан бири бўлиб келаётган эди. Масалан, узоқ ҳудудларда яшовчи бирор ишбилармон хусусий боғча ёки мактаб очмоқчи бўлса, албатта Тошкентга бир неча бор келиб-кетишига тўғри келарди. Боз устига, лицензия натижаларини ойлаб кутарди. Агар лицензияни қўлга кирита олмаса, у ёғини ўзингиз ўйлайверинг. Хуллас, сарсон-саргардончилик, асаббузарликлар хўп ва кўп эди.\nЗеро, давлатимиз раҳбари ҳам қатор чиқишларида мазкур мазкур масалага алоҳида тўхталиб, танқидий фикрлар билдирди ҳамда тегишли вазирлик ва идораларга аниқ топшириқлар берди. Бу борада Президентимизнинг 2017 йил 15 сентябрдаги “Нодавлат таълим хизматларини кўрсатиш фаолиятини янада ривожлантириш чора-тадбирлари тўғрисида”ги қарори муҳим дастуриламалга айланди.\nЮртбошимиз томонидан белгиланган вазифалар ижросини таъминлаш мақсадида Ўзбекистон Республикаси Вазирлар Маҳкамаси ҳузуридаги таълим сифатини назорат қилиш давлат инспекцияси томонидан қатор ишлар олиб борилаяпти. Хусусан, тегишли вазирлик ва идоралар билан биргаликда нодавлат таълим хизматларни кўрсатиш соҳасидаги фаолиятни лицензиялаш тартибини такомиллаштириш йўлида фуқароларнинг талаб ва истакларини инобатга олган ҳолда қарор лойиҳаси тайёрланди.\nУни ишлаб чиқиш жараёнида илғор халқаро тажрибалар чуқур ўрганилди. Жумладан, Таълим сифатини назорат қилиш давлат инспекцияси делегацияси Корея Республикасига хизмат сафари уюштирди. Ташриф давомида Жанубий Кореянинг нодавлат таълим хизматлари кўрсатиш соҳасидаги қонун ва қонуности ҳужжатлари кўриб чиқилди. Бир қатор мутассади ташкилотларда учрашув ва семинарлар ташкил этилиб, қарор лойиҳаси муҳокама қилинди, ўрганилган малакаларнинг намунали омиллари инобатга олинди.\nМасалан, Жанубий Корея мактабгача таълим муассасаларида асосий эътибор таълим-тарбия жараёнига қаратилади. Яъни ушбу даврда олинган таълим-тарбия келажак учун пишиқ-пухта пойдеворга айланади, болаларни таълим олишга қизиқтириш боғчадан бошланиши зарур деган қатъий принципга риоя этилади. Пировардида бугун Корея Республикасида ёшларни боғчада қамраб олиш даражаси 98 фоизга етказилган. Бу эса шубҳасиз кейинги босқичдаги таълим сифатига катта таъсир кўрсатади.\nМазкур жараёнлардан сўнг Вазирлар Маҳкамаси томонидан жорий йил 27 мартда “Нодавлат таълим хизматлари кўрсатиш соҳасидаги фаолиятни лицензиялаш тартибини такомиллаштириш тўғрисида” қарор қабул қилинди. Унинг ҳаётга татбиқ этилиши билан нодавлат таълим муассасаларини ташкил қилиш жараёни янада соддалаштирилди, лицензия талабгорларининг мурожаатларини қисқа муддатларда кўриб чиқиш белгилаб қўйилди. Айни чоғда Давлат хизматлари марказлари ва Ягона интерактив давлат хизматлари портали орқали лицензия талабгорлари ҳужжатларини қабул қилишнинг электрон тизими йўлга қўйилди.\nЛицензия талабгорларининг ҳужжатлари 10 кун ичида кўриб чиқиладиган бўлди. Ваҳолонки, олдин ушбу жараён 30 кунни ташкил этарди. Ўз навбатида лицензия олиш учун керак бўлган ҳужжатлар сони соддалаштирилиб, 9 тадан 5 тага камайтирилди. Барча юридик шахслар ташкилий-ҳуқуқий шаклларидан қатъий назар нодавлат таълим хизматлари кўрсатиш соҳасидаги фаолиятни олиб бориш учун лицензия олиш ҳуқуқига эга эканлиги мустаҳкамлаб қўйилди. Мактабгача таълим, халқ таълими вазирликлари ҳамда Ўрта махсус, касб-ҳунар таълими марказлари билан биргаликда вилоят, туман (шаҳар) кесимида малакали мутахассислардан иборат эксперт гуруҳлари шакллантирилди.\nШулар асосида мактабгача таълим муассасалари ва улардаги таълим-тарбия жараёнларига мутлақо янгича тафаккур билан қаралаяпти. Айниқса, давлат-хусусий шерикчилик асосида МТМ ташкил этиш кун тартибидаги муҳим масалалардан бирига айланган. Айни пайтда республикамизнинг ҳар бир вилоятида нодавлат мактабгача таълим муассаслари фаолият юритаётгани ва уларнинг умумий сони 339 тани ташкил этаётгани бунга мисол бўла олади. Ўйлаймизки, бундай даргоҳлар сони тизимли ва назорат остида ошиб бориши мактабгача таълим тизими сифатини янги босқичларга олиб чиқади.\nШуларга муштарак равишда умумий ўрта таълим тизимида нодавлат мактабларнинг ўрни кучайиб бориши табиий. Буни АҚШ, Буюк Британия, Япония, Германия, Жанубий Корея каби ривожланган мамлакатларда нодавлат мактабларда таълим сифати жуда юқори даражада эканлиги тимсолида ҳам яққол англаш мумкин. Зеро, бу умумий таълим тизими сифатини юқори даражага олиб чиқишнинг энг муҳим мезонидир.\nҲозирги кунда республикамизда нодавлат мактаблар сони 57 тани ташкил этмоқда. Уларнинг сони янада кўпайиши шубҳасиз. Хўш, бошқа муқобилларини асло камситмаган ҳолда бундай таълим масканининг афзалликлари нималарда кўринади?\nАввало, нодавлат мактабларда яратилган шарт-шароитлар барча талабларга жавоб беради. Уларда қўлланилаётган ўқув режа ҳамда ўқув дастурлари асосида ҳар бир ўқувчига алоҳида-индивидуал ёндашилади. Навқирон авлодга ўз устида мустақил ишлаши учун барча қулайликлар яратилади. Қизиқишлари ва иштиёқидан келиб чиқиб таълим берилади, икки-учта хорижий тил ўргатилади. Ўқишдан ташқари муассасанинг ўзида ташкил этилган турли фан тўгараклари, спорт машғулотлари самарали олиб борилади. Бундан ота-она ҳам, педагог ҳам, бола ҳам манфаат топади.\nУмуман олганда, мамлакатимизда нодавлат таълим хизматлари соҳасидаги фаолият мактабгача (боғчалар), умумий-ўрта (мактаб) ва кадрлар малакисини ошириш ва уларни қайта тайёрлаш (ўқув марказлари) таълим турлари бўйича тез ривожланиб бормоқда ва мазкур таълим турлари бўйича нодавлат таълим масканлари сони ортаяпти.\nБироқ шу кунга қадар республикамизда нодавалат ўрта-махсус (коллеж ва лицейлар) ва олий (институт ва университетлар) таълим муассаслари ташкил этилмаган. Нега? Ваҳолонки, мамлакатимизнинг узлуксиз таълим тизимини юқори босқичларга олиб чиқиш, таълим тизимидаги соғлом рақобат муҳитини яратиш, таълим сифатини ошириш, таълим олиш истагида бўлган ёшларимизга кенг имкониятлар ва шарт-шароитлар яратиш, янгича ва мустақил фикрлайдиган, рақобатбардош ва келажакда мамлкатимиз ривожига ўз ҳиссасини қўшадиган кадрлар тайёрлаш учун нодавлат олий таълим муассасаларини ташкил этиш вақти аллақачон етиб келган.\nБарча ривожланган мамлакатлар, жумладан АҚШ, Буюк Британия, Япония, Германия, Жанубий Корея, Сингапурда нодавлат олий таълим муассасаларининг ўрни беқиёс. Таълим тизимига баҳо берувчи, дунё тан олган олий ўқув муассасаларининг жаҳон рейтингларида ҳам нодавлат таълим муассаслари энг юқори ўринларни эгаллаб келмоқда.\nЮртимизда эса давлат таълим даргоҳларига ажратилган квоталар таълим олмоқчи бўлган ёшларимизни 9-10 фоизинигина қамраб олаётир. Мазкур ҳолат уларни чет эл универистетлари, аксарият ҳолларда Қирғизистон, Тожикистон, Қозоғистонда ташкил этилган нодавлат олий таълим муассасaларида таълим олишга мажбур қилаяпти. Аммо мазкур давлатларда ташкил этилган ОТМдаги таълим сифатига кафолат бериб бўлмайди, албатта. Қолаверса, бу ҳолат республикамиздан иқтидорли ва ташаббускор ёшларни чет элга чиқиб кетишига ҳам сабаб бўлаётир.\nМодомики, мамлакатимизда нодавлат олий таълим муассасaларини очилиши хизматлар экспортини ривожлантиришга олиб келади. Диёримизга келган ҳар бир xорижий талаба контракт тўловини амалга оширишдан ташқари у ўз эҳтиёжларини қондириш учун йилига ўртача 10 миллион сўм сарф-харажат қилади. Бу ҳам, ўз ўрнида, иқтисодиётимизни ривожлантиришга ўзининг хиссасини қўшади.\nНодавлат олий таълим муассасларининг ташкил этилиши республикамизда янги иш ўринлар яратилиши, нодавлат ва давлат таълим сектори ўртасида соғлом рақобат муҳитини пайдо бўлиши, ёшларимизни ўзлари хоҳлаган йўналишлар бўйича таълим олиши, таълим ва саноатни чамбарчас боғланиши, таълим ва кадрлар сифатини ошиши, давлат бюджетига тушумларнинг кўпайиши, бюджетдан қопланадиган сарф- харажатларнинг камайиши каби кўп масалаларга ижобий ечим бўла олади.\nРақобат бор жойда эса ўсиш бўлади, ўсиш бор жойда сифат бўлади, сифат бор жойда эса натижа бўлади. Энг муҳими, миллий қадриятлар ва замонавий ютуқларни ўзида жамлаган илм масканларидан буюк аждодларга муносиб, Ватан равнақига улкан ҳисса қўша оладиган авлодлар етишиб чиқади.\nдавлат инспекцияси бўлим бошлиғи


Сиз шу ердасиз: Бош саҳифа Саҳобийлар ҳаёти Жарир ибн Абдуллоҳ\nЖарир ибн Абдуллоҳ Бажалий. Куняси Абу Амр. Отаси Абдуллоҳ ибн Жобир Бажалий. Онаси Бажила бинти Саъб (Мусъаб) ибн Али.\nБир куни саҳобийлар билан суҳбатлашиб ўтирганларида Пайғамбар (а.с.): “Сизларнинг олдингизга бу тарафдан хайрли инсон келмоқда. Унинг юзида фариштанинг аломати бор”, дедилар. Шунда Жарир (р.а.) кириб келди.\nЖарир Яманнинг машҳур Аҳмас қабиласи бошлиғи эди. Бир куни қабила номидан Расули акрам (с.а.в.)нинг ҳузурларига келганида, “Олдингизга бир қавмнинг улуғи келса, уни эҳтиром қилинг”, деб устиларидаги ридони Жарирга кийдириб қўйдилар. Бунга жавобан ридони ўпиб, кўзларига суриб: “Мени иззат қилган бўлсангиз, сизни Аллоҳ иззат қилсин”, деди. Кейин ридони Пайғамбаримиз (а.с.)нинг устиларига ташлаб қўйди. Шунда Расули акрам (с.а.в.) айтдилар: “Ким Аллоҳга ва қиёмат кунига имон келтирган бўлса, бир қавмнинг ҳурматлиси келса, уни икром қилсин”.\nВидолашув ҳажида Жарир (р.а.) Расулуллоҳ (с.а.в.) билан бирга эди. Набий (а.с.) Мадинага қайтганларида химярийлар раҳбари Зул-Калб ва Яман ҳукмдори Зу-Амрни исломга чақириш вазифасини юкладилар. Ярим йўлга етганида Пайғамбар (а.с.)нинг вафот этганларини эшитди. Атрофидагиларга вазифани якунига етказишни топшириб, ўзи Мадинага қайтди.\nЖарир (р.а.) Расулуллоҳ (с.а.в.) ҳузурларига тўсиқсиз кира олар, у зотнинг ишончларини қозонган эди. Уни ҳар кўрганларида Пайғамбар (а.с.) табассум қилардилар.\nНабий (а.с.) Жарирга махсус вазифалар топширардилар. Бу ҳақда унинг ўзи бундай дейди: «Расулуллоҳ (с.а.в.): “Сен мени Зул-халасадан халос қиласанми?” деб сўрадилар. “Ҳа”, деб жавоб бердим ва аҳмаслик бир юз эллик отлиқ чавандозни олиб келдим. Лекин мен от устида мустаҳкам ўтира олмас эдим. Буни Расулуллоҳ (с.а.в.)га айтганимда, у зот қўллари билан кўксимга уриб: “Ё Аллоҳ! Уни собит қил, ҳидоятга бошловчи ва ўзини ҳам ҳидоят берилганлардан айла”, деб ҳақимга дуо қилдилар. Шундан кейин бирор марта отдан йиқилмадим».\nЗул-халаса – Ямандаги Хасъам ва Бажила қабилаларига тегишли уй бўлиб, ичида бутлар бор эди. Уни “Яманнинг Каъбаси” деб ҳам аташарди. Жарир ўша бутларнинг ҳаммасини синдириб, ёқиб юборди. Пайғамбар (а.с.) Жарир ва ҳамроҳлари ҳамда Аҳмас қабиласини дуо қилдилар.\nРасулуллоҳ (с.а.в.)нинг вафотларидан кейин Жарир анча маҳзун бўлиб юрди. Шунга қарамай, суннатларини бажариб, ҳар бир амалида у кишига эргашган ҳолда ҳаёт кечирди. Абу Бакр (р.а.) халифа бўлганидан кейин Жарирнинг Расулуллоҳ (с.а.в.) ҳузурларида қандай мавқега эга эканини билгани сабабли ҳурматини жойига қўйди ва ўзи ҳам у кишидан рози ҳолда вафот этди. Абу Бакр (р.а.) даврида Жарир Хасъам ва Бажила қабилалари орасидан чиққан муртадларга қарши жанг олиб борди. Исёнлар бостирилгач, Нажрон минтақасига масъул бўлиб турди. Ироқдаги жангларда иштирок этди ва бу жангдан кейин Холид ибн Валид (р.а.)га ёрдам бериш учун Ямомага кетди.\nҲазрат Умар (р.а.) даврида Жалиладаги жангларда қатнашди.\nҲазрат Усмон (р.а.) даврида Куфа волийси Муғирага ёрдамчи сифатида Ҳамадонга вақтинчалик ҳоким бўлди. Саъд ибн Ос қўмондонлигида Озарбойжон фатҳида ҳам иштирок этди. Усмон (р.а.) Жарирга Фурот яқинидаги ерлардан берди.\nЮзга яқин ҳадис ривоят қилган бу улуғ саҳобий 51/671 йили вафот этди. Аллоҳ ундан рози бўлсин!\n2017 йил 24 июнда эълон қилинган 918 марта кўрилган


Гренландия музликларининг эриши Арктика минтақасининг стратегик ролини оширмоқда. Янги савдо йўллари очилмоқда, дунёдаги энг йирик оролнинг табиий ... пайдо бўлаяпти. Бу эса Даниянинг мулки ҳисобланиб келган Гренландияга кўз олайтирувчи кучларни фаоллашувига олиб келди. Улар орасида ...\nмаълум қилди. Бу сўзлар Дональд Трамп матбуот анжуманида ўзининг Гренландияни сотиб олиш ғоясига данияликлар раҳбариятининг муносабатини ...\nУ бу ҳақда ўз «Twitter»ида ёзиб қолдирди. Бундай муносабатга унинг Гренландияни Америкага сотиш эҳтимоли масаласи бўйича билдирган фикрлари ... қилишга кўмаклашгани учун Фредериксенга миннатдорлик билдирди. «Гренландия сотилмайди. Гренландия Данияники эмас. Гренландия Гренландияники. ...\nпрезиденти Дональд Трамп, Гренландия чиндан ҳам сотилгудек бўлса, нақ 10 триллион доллар тўлашига тўғри келарди. «KP.ru» хабарига кўра, буни Плеханов номидаги Россия иқтисодиёт ... километри 5 миллион доллар туришидан келиб чиқиб амалга оширилди. Гренландия майдони 2 130 800 квадрат километрлиги ва инфляция даражаси ...\nпрезиденти Дональд Трамп Арктикада ҳарбий салоҳиятини ошириш учун Гренландияни сотиб олмоқчи экани ҳақида хабар бергандик. Дания собиқ бош ... сал аввал Трамп Арктикада ҳарбий салоҳиятни кенгайтириш мақсадида Гренландияни сотиб олиш хоҳиши борлигини маълум қилганди. Маълумот учун: Гренландия Майдони ...\nпрезиденти Дональд Трамп Гренландияни сотиб олиш тўғрисида бош қотиряпти, деб ёзмоқда «Wall Street Journal». Оқ уйдаги манбага кўра, Трамп бир неча марта маслаҳатчиларидан ... кўра, Трамп бир неча марта маслаҳатчиларидан Қўшма Штатларнинг Гренландияни сотиб олиш бўйича фикрларини сўраган ва у орол захиралари ...\nГренландия яқинида 512 ёшли тирик акула топилди\nSun» ёзишича, олимлар Гренландия ороли яқинида дунёдаги энг кекса тирик акулани аниқлашди: у 512 ёшда, 1505 йилда — Уильям Шекспир (1564—1616)дан 59 йил аввал туғилган, ...\nГренландия музликлари эриши фаоллашган 1980 йилдан бери бу жараён олти карра тезлашди, деб ёзмоқда «Science Alert». Калифорния университети ... оқибатида Ер иқлимида 1980-йиллардан кескин ўзгариш бошланган. Гренландия 1980—1990-йилллар оралиғида йилига қарийб 51 млрд. тоннадан ...\nАйсберг аҳолини саросимага туширди\nҚутбдаги Гренландия оролига улкан айсберг парчаси яқинлашаётгани учун атрофдаги аҳоли хавфсиз жойга кўчирилди. Бу ҳақда «Haber7» хабар қилмоқда. Улкан ... 4 киши ҳалок бўлган эди. Дания қироллигига қарашли мухтор ўлка – Гренландия 2 миллион 166 минг километр2 майдонга эга дунёдаги энг катта ...


Омонатга хиёнат – 15 « Ўзбекистон Халқ Ҳаракати\nОмонатга хиёнат – 15\n06 August 2016 - 4:30\nЎзбекистон Республикаси давлат мустақиллигининг 25 йиллигига бағишланади.\nДавлат бошқарувининг давлат ва аҳоли манфаатларига муносабати тўғрисида.\n1994 йил 1 июль куни Ўзбекистон мустақиллигини асосий белгиси бўлган ўзбек сўми ўзининг мустақил фаолиятини бошлади. 1994 йил 1 октябрь кунидан бошлаб Ўзбекистон давлатини ўша даврда бошқарган ва хозир хам бошқариб келаётган Президент И.Каримов ва унинг режими давлатимиз ва ахолимиз манфаатларига нисбатан ғирромлик, зараркунандалик ва душманлик йўлини танлади. Ўша даврда самарасиз ва зарарли давлат бошқарувини ислох қилиб, ўрнига давлат ва ахоли фаровонлигига етакловчи қийин ва узоқ йўлни бошлашни Ислом Каримов мутлақо истамади. Унинг рахбарлигидаги хукумат 1994 йил 1 октябрьдан бошлаб ахоли манфаатларига нисбатан эълон қилинмаган уруш холатига кирди ва бу урушни шу кунларда хам давом эттирмоқда. Айнан шу кундан бошлаб И.Каримов шахсан давлат бошқарувидаги коррупцияни вужудга келтирди.\nОрадан 22 йил ўтиб ахоли манфаатларига нисбатан эълон қилинмаган уруш ахоли тинкасини буткул қуритди.\nДавлат бошқарувидаги ўзбек сўми билан чамбарчас боғланган коррупция бугун давлат хавфсизлигига ўта жиддий хавф солмоқда.\n2015 йилнинг иккинчи ярмидан яққол кўрина бошлаган “Буюк” молиявий иқтисодий бўхрон жонажон Ўзбекистонимиз ахолисига 2016 йилда хам ўзининг дахшатли хукмини ўтказиб келмоқда. Давлатимизнинг ва шахсан И.Каримовнинг бу инқироздан чиқиш режалари борми ? Оламшумул ютуқлардан эсанкираб қолган Президент ва унинг режимига “Буюк бўхронни” ичларидан тилларига чиқариш учун қанча вақт керак бўлади? Яна қанча вақт ночор фуқароларимиз хукуматдан жабр, зулм ва зўравонлик кўриб яшашлари керак ? Бу каби саволларга жавобни зийрак, зехнли ва фахм фаросатли фуқароларимиз шахсан И.Каримовдан сабр билан кутмоқдалар. Бироқ И.Каримов ва унинг режими давлатимиз ва ахолимиз “Буюк бўхрон” домига тушиб қолганини ўз тилларига олиб, уни эътироф этишдан қаттиқ чўчимоқда. Албатта И.Каримов юқорида зикр этилган харакатларни ошкор бўлишини мутлақо истамайди. Индамаслик, эътиборсизлик харакатлари билан И.Каримов сиёсий мунофиқлик томон юзланмоқда. Нима хам дердик, бу Президентнинг шахсий хаёти.\nЖорий хукуматни шахсан у ташкил қилган ва ўзи билганича давлатимизни хозирча бошқариб келмоқда. “Буюк бўхрон” И.Каримов ва унинг режимини давлат ва ахоли манфаатларини устивор таъминлаш борасида ўз вазифаларини бажармаётганини яққол намойиш этмоқда. Кимни ким эканлигига бахо бериш давлатимиз ва ахолининг иши. Хақиқат эгилади, букилади, лекин синмайди.\nҚинғир ишнинг қийиғи қирқ йилдан кейин хам очилади.\nТақдир ва пешонадаги Оллохнинг битиги не инсонларни лол қолдирмаган. Подшохларни гадолик кўчасига улоқтириш, хукмдорларни ва Президентларни жиноятлари учун кечириш ва қамоққа олиш, инсон пешонасидаги битикларнинг қисқа баёнидир холос. “Хар қандай ёмонликни яхши тарафи хам бўлади”, дейди доно халқимиз.\nБугунги “буюк инқироз” И.Каримов режимини жуда айёрлик билан пухта режалаган қора, яширин ва қинғир ишларини жамоатчилигимизга ва тегишли махсус ташкилотларимизга ошкор қилмоқда.\nАхолининг 7 ёшдан 70 ёшга қадар бўлган қисми кўз ўнгида Президент И.Каримов, Бош вазир Ш.Мирзиёев, Марказий Банк раиси Ф.Муллажонов ва унинг ўринбосари У.Мустафоевлар ўзлари ўтирган дарахт шохини ўзлари кесиб, шох билан бирга ўзлари хам йиқилиб тушдилар. Уларнинг бу ахмоқона ишларини давлатимиз ва ахолимиз вакиллари кузатиб туришибди. Ерга қулаган дарах шохи ўзбек сўми, чакана нархлар, товар пул муносабати эканлигини улардан бошқа барча ўзбекистонликлар жуда яхши биладилар. Ахмоқ одамлар атрофида доимо қаллоблар топилади ва тўпланади. Ахмоқ хукуматлар эса давлат бошқарувидаги коррупцияни яратадилар ва ривожлантирадилар.\nИ.Каримов рахбарлигида Ўзбекистон Марказий Банки воситасида амалга оширилган қонунлаштирилган ўғрилик, босқинчилик ва қароқчилик сиёсати бугунги дахшатли “буюк инқироз” ни юртимизда пайдо бўлишига бош сабабдир. Марказий Банкнинг монетар сиёсати ниқоби ортига яшириниб, қилмиши эгри, емиши харом бўлган одам қиёфасидаги шайтонлар гурухи сабаб, жонажон ватанимизда “Буюк инқироз” хукмдорлик қилмоқда.\nЎз хукмронлигини сақлаб қолиш учун юқорида зикр этилган харакатларни содир этган И.Каримовни ўзи хам, унинг режими хам бугунги инқироз қаршисида ожиз ва заиф эканлигини Ўзбекистонликлар билиб турибдилар.\nИ.Каримовни ўзини ва унинг режимини 22 йил давомида ахмоқона сиёсат олиб боганини қуйидагилар тўлиқ исботлайди:\n1. Миллионлаб ўзбекистонликлар мехнати билан яратилган ва келгусида уларга қайтарилиши лозим бўлган ўзбек сўмида жамғарилган ва сақланган тахминан 6 миллиард доллар қийматидаги нафақа жамғармаси маблағларини қадрсизланиб йўқотилиши.\n2. Марказий Банкнинг ва бошқа барча банкларнинг сўмда сақланган, асосий ва айланма маблағларини пул жамғармаларини (тахминан 15 -20 миллиард доллар қийматида) қадрсизланиб, йўқотилиши.\n3. Барча мулкчилик шаклидаги хўжалик юритувчи субъектларнинг ва ахолининг сўмда сақланган ва жамғарилган (тахминан 20 миллиарддан зиёд айланма ва асосий) маблағларини, пул жамғармаларини қадрсизланиб, йўқотилиши.\n4. Ахолининг 1992 йилги давлат заёми облигацияларига жалб қилинган бир неча миллиард доллар қийматидаги пулларни қадрсизланиб йўқотилиши.\n5. Президентнинг шахсий ташаббуси билан Ўзбекистон Банкларига жалб қилинган ахолининг ва ахоли уюшмаларининг омонат пулларини ўғирланиши, камомадга йўл қўйилиши ва қадрсизланиши оқибатида йўқ бўлиб кетиши.\n6. Ўзбек сўми жамғариш вазифасини бажармай, бу вазифани АҚШ долларига топшириб қўйгани.\nЮқорида қайд қилинган холатлар давлат ва ахоли манфаатлари нуқтаи назардан шак шубхасиз қилинган ахмоқликлар натижасидир.\nБироқ И.Каримов ва унинг режими юқорида таъкидлаганимиздек бу сиёсий йўлни 1994 йилнинг 1 октябридан бери иккиланмай, хеч бир изохсиз давом эттириб келмоқда.\nФалакнинг гардиши билан вақтинча харбий, молиявий, маънавий устунликка эришган И.Каримов ва унинг ижроия хукумати қонунчилик ва суд хокимиятини ишғол қилишга хам муваффақ бўлди. Шунинг билан баробаринда оммавий ахборот воситалари хам бутунлай жиловланди.\nТақдир И.Каримов ва унинг режими олиб бораётган ахмоқона сиёсатдан қайтарадиган барча одамларни, барча кучларни йўқ қилинишига олиб келди.\nБитта шахснинг нотўғри ва хато танлови бутун бошли режимни нотўғри ва хато йўлига айланди. Қонунчилик ва суд хокимияти, шунингдек ОАВ И.Каримов ва унинг режимини адолатсиз, ақлсиз ва ахмоқона йўлдан қайтариш ўрнига ўзлари шу ахмоқлар сафидан ўрин олдилар.\nДавлатимиз ва ахолимиз ўз манфаатларига қарши курашган одамларга ўзини муносиб бахосини албатта беради, бунга шак шубха йўқ.\n“Буюк инқироз” Ўзбекистон Вазирлар махкамасини, вилоят ва туман хокимликларини оғир кунларда чакана нархларнинг ўсиши, ўзбек сўмининг қадрсизланиши, товар пул муносабатларини издан чиқиши, озор чекаётган, қийналаётган ва катта талофатлар кўраётган оддий фуқаролар, камбағал бева бечоралар, нафақахўрларга нисбатан хамдардлик хиссини йўқотганини яққол кўрсатмоқда.\nФуқароларимиз Президент И.Каримовни 25 йилдан бери ўзбекистонликларни камситувчи ва тахқирловчи, Конституцияни қатор моддаларини бузувчи энг кам иш хаққи миқдорини белгилаб келаётганини жуда яхши биладилар. Бундан ташқари бу инсон бир неча миллион ўзбекистонликларни унга ишониб ёзган мактубларига шахсан жавоб бермай уларга нисбатан хурматсизлик кўрсатаётганлиги жамотчиликка маълум. Шунингдек, бу инсон фуқароларни қабул қилмай, уларни хаётларига қизиқмай қўйгани хеч кимга сир эмас.\nЮқорида таъкидлаганимиздек, ахолимизнинг деярли ярмидан кўпи турли туман муаммоларининг ечимини тоаполмай азоб уқубат чекаётган бир пайтда юқорининг уларга нисбатан хамдардлигини йўқотиши Ўзбекистон Республикасини фуқаролар уруши бўсағасига олиб келди.\n“Буюк инқироз” Ўзбекистонда фуқаролар урушини бошланиши сабаби ва эхимолий манбаларини яққол кўрсатмоқда:\n1. Қарийиб 5 миллионга яқин нафақахўрларни нафақа пули билан таъминлаш манбааларининг кундан кунга қисқариб бораётганлиги.\n2. Ахолининг сув, электр ва иссиқлик энергияси, газ, ер мулк солиғидан ва бошқа тўловлардан йиғилиб қолган давлат олдида қарийиб 5 триллион сўмлик қарзи ва бу қарзларни улар тўлай олмаслиги муаммоси.\n3. Мулкчиликнинг барча туридаги хўжалик субъектларининг давлатдан, бир бирларидан йиғилиб қолган триллион қарзлари ва бу қарзларни улар тўлай олмаслигининг оқибатида миллионлаб одамларнинг ишсиз, пулсиз ва химоясиз қолишлари.\n4. Куч ишлатар тизимлари, ИИВ, МХХ, ФХВ ва мудофаа вазирлигининг инқироз вақтида тўлиқ молиялаш имконияти чегараланганлиги. Моддий ишлаб чиқармайдиган одамларни хаддан зиёд кўплиги сабабли уларни барчасини пул билан таъминлашнинг имкони йўқлиги.\nКамина Жахонгир Шосалимов 2016 йил 1 августда Ўзбектистонўда ишлаб чиқарилган “Спарк” русумли автомашинани сотиб олиш учун Тошкент шахар Учтепа туманида жойлашган Учтепа МЧЖ Автосалонига бордим. Шу куни мен юқорида зикр этилган Автосалонда Ўзбекистон Республикаси Конституциясини ва қонунларини бузилишини, ўзбек сўмини камситилиши ва ватанимизнинг ягона тўлов воситаси хисобланмаслигини гувохи ва шохиди бўлдим. Автосалон рахбарининг муовини Холтаев Азиз менга “ЖМ” корхонасининг юқоридан туширган кўрсатмасига асосан мен билан Автосалон ўртасида ўзбек сўми билан автомашина сотиш шартномасини тузмаслигини билдирди. Ўзбек сўми воситасидан “Спарк” русумли автомашина сотиб олиш учун “ЖМ” корхонаси рахбарига ёзма мурожаат қилиш хақида холис маслахат берди.\nБиз ўзбекистонликлар “ЖМ” автокорхонасини ва унинг рахбарлари Бош вазир Ш.Мирзиёев ва Президент И.Каримовлар эркатойлари эканлигини жуда яхши биламиз. “Бола азиз, одоби ундан азиз”, дейди доно халқимиз. Ўзбекистон давлат суверенитетини бузишга давлатимиз ва халқимизнинг рамзий фахри бўлган ўзбек сўмини юртимизда фаолиятини таъқиқлашга хеч кимнинг хаққи йўқ.\nШ.Мирзиёев ва И.Каримов ватанимизда ишлаб чиқарилаётган ўнминглаб автомобилларни АҚШ долларига сотилиши “қора бозорда” АҚШ долларига бўлган талабни кескин ошириб юборишини билмайдиган содда одамларми ?\nАвтомобил савдосидаги бу катта жиддий сиёсий хато оддий одамларни, камбағал фуқароларни хаётини янада қийинлаштиришини юқоридаги ташаббус ижодкорлари фахмига бормайдиларми ? Улар буни жуда яхши биладилар, уларнинг ўз муаммолари хал бўлса бўлди. Ўзбекистонни сув босса хам уларнинг тўпиғпга чиқмайди.\nПрезидент И.Каримов ва Бош вазир Ш.Мирзиёев юқоридаги холатлар хақида индамаётганликлари, бепарволиклари, уларни давлатимиз ва ахолимиз манфаатларига очиқ душманлик деб бахоланиши лозим.


Олий ва ўрта махсус таълим вазирлиги тизимида бажарилаётган илмий-тадқиқотлар ҳолати ҳамда фан соҳасини бошқаришнинг янги тизимини таништириш бўйича видеоселектор мажлиси ўтказилди\nЖорий йилнинг 8 июнь куни Олий ва ўрта махсус таълим вазирлиги тизимида бажарилаётган илмий-тадқиқотлар ҳолати ҳамда фан соҳасини бошқаришнинг янги тизимини таништириш бўйича видеоселектор мажлиси ўтказилди.\nМажлисда Фан ва технологиялар агентлиги Бош директори Маҳмуджон Болтабаев, Бош директорнинг биринчи ўринбосари Одилхўжа Парпиев, Олий ва ўрта махсус таълим вазирлиги Бошқарма бошлиғи Бахром Исмоилов, барча олий таълим муассасалари ректорлари, проректорлари, илмий бўлим бошлиқлари ва маъсул ходимлар иштирок этишди.\nТадбирни Б.Исмоилов очиб берди. Янги ташкил этилган Ўзбекистон Республикаси Фан ва технологиялар агентлигининг фаолиятини яқиндан таништириш, келгусида олиб борилиши мўлжалланаётган тадқиқотларга қўйиладиган янги талаблар ҳамда яқин келажакда фан ва технологияларни юқори даражага кўтариш бўйича таклиф ва тавсияларни ишлаб чиқишни муҳокама қилиш юзасидан сўз Агентлик Бош директори М.Болтабаевга берилди.\nМ.Болтабаев Ўзбекистон Республикаси Президентининг 2017 йил 17 февралдаги ПҚ-2789-сонли “Фанлар академияси фаолияти, илмий-тадқиқот ишларини ташкил этиш, бошқариш ва молиялаштиришни янада такомиллаштириш чора-тадбирлари тўғрисида”ги қарори асосида Вазирлар Маҳкамаси ҳузуридаги Фан ва технологияларни ривожлантиришни мувофиқлаштириш қўмитаси фаолияти тугатилиб, унинг негизида Ўзбекистон Республикаси Фан ва технологиялар агентлиги ташкил этилгани ва Ўзбекистон Республикаси Бош вазири раҳбарлигида Фан ва технологиялар бўйича Давлат комиссияси тузилгани ва ушбу комиссиянинг ишчи органи сифатида Фан ва технологиялар агентлиги белгиланганини таъкидлади.\nҚолаверса, ҳозирги кунда вазирлик тизимида бажарилаётган илмий лойиҳаларни таҳлилий маълумотлар асосида танқидий ўрганлигини айтиб ўтди.\nЖорий йил 19 майда Вазирлар Маҳкамасининг 302-сонли “Илмий-тадқиқот фаолиятини ташкил этиш, бошқариш ва молиялаштиришни такомиллаштириш чора-тадбирлари тўғрисида”ги қарори қабул қилиниб, Агентликнинг низоми тасдиқланди. Низомга асосан Агентликнинг вазифалари, ҳуқуқ ва мажбуриятлари кўрсатиб берилган.\nМазкур юқорида айтилган қарорларга асосан:\nАгентлик илмий-техник фаолият соҳасида ягона давлат сиёсати амалга оширилишини таъминлайдиган алоҳида давлат бошқаруви органи;\nреспубликанинг илмий-тадқиқот, таълим ташкилотлари ва бошқа ташкилотлари томонидан амалга ошириладиган давлат илмий-техник дастурлари ва лойиҳаларининг ягона буюртмачиси этиб белгиланган.\nШу билан бир қаторда, Илмий-техник фаолиятни қўллаб-қувватлаш ва ривожлантириш жамғармаси ташкил этилди.\nУшбу жамғарма маблағлари ҳисобидан:\nянги типдаги ва замонавий юқори технологик асбоб-ускуналар билан жиҳозланган илмий лабораториялар ташкил этилади;\nдавлат илмий-техника дастурлари доирасида яратилган интеллектуал мулк объектларини чет элда патентлаштирилади;\nлабораториялар учун қўшимча замонавий илмий асбоб-ускуналар, ва бутловчи қисмлар билан таъминланада;\nилмий-тадқиқот ва олий таълим муассасаларининг етакчи илмий электрон маълумотлар базасига обуна ташкил қилинади;\nёш олимларнинг етакчи хорижий илмий марказларда, замонавий илмий ва технологик асбоб-ускуналарда ишлашни ўрганишлари учун ташкил этиладиган қисқа муддатли илмий тажриба стажировкаларини ташкил этилади.\nМазкур йўналишлар бўйича таклифлар Агентлик томонидан тайёрланади ва Давлат комиссияси рухсати билан амалга оширилади.\nҳудудлардаги баъзи олий таълим муассасалари Давлат илмий-техника дастурларини ижросида иштирок этмайди, чунки савияси паст лойиҳа билан танловдан ўта олмайди;\nолиб борилаётган тадқиқотлар ҳудудлар ёки корхоналарнинг эҳтиёжидан келиб чиқиб амалга оширилмайди;\nтадқиқотлар муассаса ва ҳудуднинг устувор йўналишларига мос келмаган ҳолда олиб борилади;\nмаҳаллий бошқарув органлари билан ахборот алмашинуви йўқ – дейди Агентлик Бош директори.\nЎзбекистон Республикаси Фан ва технологиялар агентлиги фаолияти давомида юқоридаги камчиликларни бартараф этиш юзасидан янги тизимда қўйидагиларни амалга оширади:\nМавжуд муаммоларни ечишга қаратилган мақсадли дастурлар шакллантирилади;\nРеспублика илмий салоҳиятини ривожлантириш юзасидан илмий муассасаларнинг моддий-техник базасини мустаҳкамлаш, янги замонавий лабораториялар ташкил этиш ва базавий молиялаштириш бўйича тадбирлар амалга оширилади;\nСалоҳиятли илмий мактабларни асраш ва уларни ривожлантириш мақсадида мунтазам йирик фундаментал лойиҳалар шакллантирилади;\nБарча олим-тадқиқотчилар ташаббускор лойиҳалар бажариш имкониятига эга бўлади.\nВидеоселектор мажлисида янги тизимни барча иштирокчилар қўллаб қувватлади ва келгусида келтирилган камчиликларга олий таълим муассасалари раҳбарлари томонидан йўл қўйилмаслигига келишиб олинди.\nМажлис якунида Олий ва ўрта махсус таълим вазирлиги ҳамда Фан ва технологиялар агентлиги ўртасида қўшма Баён имзоланди.


Мэйуэзер ва Макгрегор ўртасидаги жанг ғолиби камари намойиш қилинди » Новости Узбекистана сегодня: nuz.uz\nНовости Узбекистана → Чойхона → Мэйуэзер ва Макгрегор ўртасидаги жанг ғолиби камари намойиш қилинди\n24-08-2017 10:41 0 507 Рейтинг0 Чоп этиш\nМэйуэзер ва Макгрегор ўртасидаги жанг ғолиби камари намойиш қилинди\nБутунжаҳон боксчилик кенгаши (WBC) америкалик Флойд Мэйуэзер ва ирландиялик Конор Макгрегор ўртасидаги бокс жанги ғолиби учун бериладиган камарни тайёрлади.\nКамар Money Belt (пул камари) деб аталган. У тимсоҳ терисидан тайёрланган ҳамда 3360 та бриллиант, 600 та мовий ёқут ва 300 та зумрад билан безалган. Унинг яратилишида, шунингдек, 1,5 кг олтин ишлатилган.\nЖангнинг ўзи эса 26 август Лас-Вегасда биринчи ўрта вазн тоифасида (69 кг гача) бўлиб ўтади ҳамда титул жанги бўлмайди. Тошкент вақти билан жанг 27 август соат 9да бошланади.


"Пахтакор" - Ўзбекистон чемпиони\n06 май 2021, Тошкент вақти: 23:43\nФутбол бўйича Ўзбекистон чемпионатида Тошкентнинг "Пахтакор" жамоаси беш йиллик танаффусдан сўнг биринчиликни қўлга киритди.\nОлий лиганинг охирги 26-давра ўйинида “Пахтакор” ўз майдонида “Бухоро” жамоасини 4:1 ҳисоб билан мағлубиятга учратиб, чемпионлик унвонини ёқлади.\n21-миллий чемпионатда 59 очко тўплашга муваффақ бўлган “Пахтакор” ўз тарихида тўққизинчи марта Ўзбекистон чемпиони номига сазовор бўлиш учун мусобақанинг охирги даврасигача қаттиқ курашишга мажбур бўлди.\n2007 йилда ташкил қилинган ва қисқа фурсатда тўрт карра Ўзбекистон чемпиони бўлишга улгурган “Бунёдкор” эса, бу йил 57 очко билан иккинчи ўринни эгаллади. Чемпионатнинг охирги учрашувида "Бунёдкор" Қашқадарёнинг "Машъал" жамоасини 2:0 ҳисоб билан мағлуб этди.\nТошкентнинг яна бир клуби “Локомотив” ҳам “Шўртан” жамоасини 4:1 ҳисоб билан ютиб, 49 очко билан турнир жадвалининг учинчи поғонасини эгаллади.\nЎзбекистон профессионал футбол лигаси регламентига асосан бу йил чемпионатда қониқарсиз натижа қайд этган “Андижон (15 очко) ва “Машъал” (23 очко) жамоалари олий лигани тарк этади.\nШу ҳафта бошида "Бунёдкор" жамоасининг бир гуруҳ ўйинчилари Озодликка мурожаат қилиб, клуб раҳбарияти шартномада белгиланган ҳақларини бермаётганидан шикоят қилган эди. "Бунёдкор" ижрочи директори Бахтиёр Бобоев футболчилар келишмовчиликлар чиққанини эътироф этган ҳолда, клуб раҳбариятининг ўйинчилардан қарзи қолмаганини таъкидлади.


Тўппа тўғри, имкон қадар рақибга ўйин бермаслик йўлини қидиради. Бироз босим, бироз шиддат, бироз қўполлик, бироз кўпроқ югуриб, арабларнинг тўпни қабул қилиши, тўп узатиши, умуман тўпни назорат қилишини қийинлаштирасиз, тамом. Футболни ўйин эмас, курашга айлантирасиз. Беш дақида, ўн беш дақида, ярим соатда Саудия Арабистони футбол ўйнагиси келмай қолади¸ ўз-ўзидан ўйин темпи тушади. Айни муддао. Буни ўйлаб топиш учун Абрамов ўта кучли мураббий бўлиши шарт эмас, шунчаки, ўзининг эски конспектларини ўқиб кўрса, кифоя эди.\nАбрамовнинг 2011 йилда ҳимоя марказида Одил Аҳмедовнинг фойдаланиши унданам кейинги босқичнинг бошланишига тўғри келган, яъни энди, «билд-ап» янада орқага, ҳимоя марказига кўчаётган даврга тўғри келганди. Европада ҳам мураббийлар ҳимоя марказида тез-тез яримҳимоячиларни қўя бошладилар, фақат бу кўпинча, муайян вазиятларда рўй берарди. Масалан, ютқазаётган жамоа ҳужумкорликни оширмоқчи бўлса, ортиқча марказий ҳимоячи ўрнига ҳужумчи туширади, ҳимоядаги вазифа, эса, таянч яримҳимоячисига юклатилади. Шу тариқа, қўлга киритиладиган устунлик кейинчалик тенденция сифатида футболга кириб келиши аниқ эди. Шундай бўлди ҳам.


Берувчи Аллоҳдир, инсон эса ношукрдир\n17:34 / 05.05.2018 2344 pdf Ўқиш режими + -\nВа У сизга барча сўраган нарсаларингиздан берди. Агар Аллоҳнинг неъматларини санасангиз, саноғига ета олмассизлар. Албатта, инсон ўта золим ва ўта ношукрдир.\nАввалги оятларда тилга олинган умумий неъматлардан ташқари, Аллоҳ бандаларига улар сўраган мол-дунё, фарзанд, сиҳат-саломатлик, роҳат-фароғат каби кўплаб неъматлардан ҳам беради. Хулоса қилиб айтилганда:\n«Агар Аллоҳнинг неъматларини санасангиз, саноғига ета олмассизлар».\nАллоҳ таолонинг инсонларга ато этган неъматларини замон ҳам, макон ҳам, саноқ ҳам қамраб ола билмайди. Хўш, маълум замонда, маълум маконда яшайдиган, маълум илмга эга одамлар қандай қилиб уларни санай олади? Шундай бўлгач, барча инсонлар бу беҳисоб неъматлар учун ҳар доим ҳисобсиз шукрлар айтишлари керак эди. Афсуски, улар Аллоҳга ширк келтириб, кофир бўлиб юрибдилар.\n«Албатта, инсон ўта золим ва ўта ношукрдир».\nВа Роббингизнинг «Қасамки, агар шукр қилсангиз, албатта, сизга зиёда қилурман. Агар куфр келтирсангиз, албатта, азобим шиддатлидир», – деб эълон қилганини ҳам эсланг».\nАллоҳ таоло қасам ичиб, таъкидлаган ҳақиқатни эслатмоқда:\n«Қасамки, агар шукр қилсангиз, албатта, сизга зиёда қилурман. Агар куфр келтирсангиз, албатта, азобим шиддатлидир».\nШукр неъмат берувчи Зотга мақтов сўзларини айтиш ва ул неъматни Аллоҳнинг розилиги йўлида сарфлашдан иборатдир. Берилган неъматга шукр этиш инсоннинг тўғри йўлда – мустақим эканини кўрсатади. Шукр қилувчи инсон Аллоҳ таоло ўзини доимо кузатиб туришини ҳис этади ва неъмат етганда зоҳир бўладиган манманлик, исроф ва шунга ўхшаш салбий ҳолатлардан холи бўлади. Натижада ўзига берилган неъматлардан фойдаланиб, яхши амалларни кўпайтиради.\nНеъматга куфронда бўлиш эса унинг Аллоҳ томонидан берилишини тан олмаслик, У Зотга ҳамду сано айтмаслик ва неъматни номаъқул йўлларда ишлатишдан иборатдир. Етган неъматга куфрон этиш уни берган Зотга – Аллоҳга куфр келтиришдир. Бундай одамлар «Менга неъматни Аллоҳ берди», демайди, балки «Унга ўз илмим, ҳаракатим ва усталигим туфайли эришдим», дейди. Шу сабабдан, ўзларидаги моддий имкониятларни ҳаром-хариш, манманлик, шуҳратпарастлик ва шунга ўхшаш салбий йўлларга ишлатадилар. Оқибатда қаттиқ азобга учрайдилар.\nҒийбaтдан тийилишнинг фoйдaлaри (4-қисм)\n15:48 / 05.05.2018 1954\nВасатия ва уни идрок этиш ҳамда чегаралашда ақлнинг роли\n12:56 / 06.05.2018 2265\nВа чап тараф соҳиблари... Чап тараф соҳиблари недирСамум ва қайноқ сувдадирлар.Оловли шамол ndash самум кишининг баданини ташқаридан тешиб ўтувчи шамолдир.Қайноқ давоми...\n2743 17:39 / 28.01.2018\n2649 08:38 / 25.12.2018\nМусулмон уммати барча илмларни мударрис ва устозлардан ўрганишга одатланишган ва бу ишга алоҳида, катта аҳамият бериб, илмни китоблардан ва қоғозлардан ўзича давоми...\n3323 05:58 / 29.09.2018\n2542 21:52 / 08.05.2018\n38 04:00 / 04 май


Home icon Бош саҳифа»Ўзбек адабиёти»Мумтоз адабиёт»Навоийхонлик»“Лайли ва Мажнун” достонининг ғоявий-бадиий хусусиятлари\nЯқин ва Ўрта Шарқ халқлари адабиётида “Лайли ва Мажнун” мавзусидай кенг тарқалган бошқа бир ишқ қиссасини топиш қийин. Мана ўн уч асрдирки, ушбу мавзуда адабиёт оламида шеър ва достонлар битилиб келади. Ушбу қиссанинг келиб чиқиш манбаи қадим араблар ҳаёти билан боғлиқ воқеаларга бориб тақалади. Айрим араб манбаларининг маълумот беришича, Мажнун тарихий шахс бўлиб, Шимолий Арабистондаги Бани Омир қабиласига мансуб бўлган. Унинг исми манбаларда Қайс ибн Мулавваҳ, Маҳдий ибн Муод, ал-Ақра ва баъзан ал-Буҳтурий ибн ал-Жаъд тарзида келтирилади. Мажнун ўз қабиласидан Лайли исмли қизни севиб, унга бағишлаб ажойиб шеърлар тўқиган. Унинг шеърлари қабиладошлари ва бошқа қабила кишилари орасида кенг тарқалганлиги ҳақида Ибн Қутайбанинг “Китобу-ш-шеър ва-ш-шуаро” асарида маълумотлар келтирилади. Лекин шу билан бирга айрим тарихчилар Мажнун тарихий шахс эмас, унинг номи мажозий, мавжуд шеърлар ўз амакисининг қизини севиб қолган умавий бир йигитнинг шеърлари, у шеърларида Мажнун тахаллусини қўллаган деб айтадилар. Ҳар ҳолда нима бўлганда ҳам VII асрнинг иккинчи ярмидан бошлаб араб шеъриятида Мажнун тахаллуси билан ишқ мавзусида ёзилган ғамгин шеърлар пайдо бўлган.\nБадиий адабиётда бу қисса достон шаклида илк бор Низомий Ганжавий томонидан вужудга келди. Кейинчалик форсий тилда Амир Хусрав Деҳлавий, Ашраф Мароғий, Абдураҳмон Жомий, Амир Шайхим Суҳайлий, туркий тилда Гулшаҳрий, Ошиқ Пошшо, Шаҳидий, Фузулий каби шоирлар бу достонга жавоб ёздилар.\nАлишер Навоийнинг “Лайли ва Мажнун” достони 38 боб, 3623 байтдан иборат. Шундан муқаддима 9 бобни ўз ичига олади. Достон анъанавий ҳамд – Аллоҳнинг мадҳи билан бошланади. Унда шоир оламнинг яратилиши, тун, кун, ой, қуёш, юлдузларнинг, йил фасллари ва улардаги табиатнинг ўзига хос жилолари, инсоннинг табиат ичида яратилиши, йўқдан бор, бордан йўқ бўлиши – буларнинг ҳаммаси Аллоҳнинг беқиёс қудрати ва улуғлигининг ифодаси эканини таъкидлаб, унга ҳамду санолар ўқийди. Навоий бобда ғоят усталик билан Аллоҳнинг ердаги тажаллиси тасвирини ушбу ёзилаётган достони ғояси билан боғлиқ ҳолда баён қилади. Яратувчининг ҳар ердаги тажаллиси жаҳонда Лайли бўлиб кўринади, жилва қилади, унинг бу хусусияти эса яратилганларни Мажнун қилишдан иборатдир:\nИккинчи боб Муножотни ўз ичига олади. Мазкур бобда Навоий Аллоҳга мурожаат қилиб, уни борлиқни яратган ягона ва олий зот деб деб атайди ва ўз гуноҳларини, хатоларини кечиришни илтижо қилади. Шоир достонни ёзишга киришар экан, Худодан ўзига мадад ва кўмак сўрайди:\nЁ Раб, эшигингда ул гадомен,\nКим, боштин аёққача хатомен.\nКофур ила мушкум ўлди бенур...\nБоқ дарду малолатимға, ё Раб,\nРаҳм айла бу ҳолатимға, ё Раб...\nСаждангга бошимни мойил айла...\nБўл роҳнамун манго ул ишга,\nКим, бўлса санга ризо ул ишга...\nДостоннинг 3-боби Муҳаммад пайғамбар (с.а.в) мадҳига бағишланган. Бу бобда Навоий Муҳаммад пайғамбар (с.а.в)ни рисолат сипеҳри (пайғабарлик осмони)нинг қуёши деб атаб, Одам Атони унинг дарахтидаги мевага ўхшатади. Китобот санъати воситасида пайғамбарлик муҳри – ҳотамнинг “ﺍ” – “алиф” ва “ﺖ” – “те”сида унинг оти яширинганини айтади:\nУл муҳри хутути васфи зотинг,\nХотам “алиф”ию “те”си отинг.\nНавоий наътни Пайғамбар ва унинг оиласига юз минг салавоту васфлар айтиш билан якунлайди.\n4-боб Меърож туни таърифига бағишланган. Навоий меърож тунини таърифлар экан, бу туннинг рангини тоза мушк рангига ўхшатиб, унинг ҳар бир юлдузига қуёш рашк этади деб ёзади:\nҲар юлдузи рашки офтоби.\nНавоий Муҳаммад пайғамбар (с.а.в.)нинг Буроқ отига миниб кўкка кўтарилишини ташхис санъати воситасида баён қилар экан, сайёралар, юлдузлар, ўн икки буржларнинг номларинигина эмас, уларнинг хусусиятларини ҳам кўзда тутиб, Меърож тунининг мўъжизавий ҳолатини тасвирлайди. Шоирнинг ёзишича, пайғамбар Оллоҳнинг ҳузурига ой бўлиб бориб, қуёш бўлиб қайтди, гавҳар бўлиб бориб, Уммон денгизига айланиб келди:\nДостоннинг 5-боби сўз таърифи, Низомий Ганжавий ва Амир Хусрав Деҳлавий мадҳини ўз ичига олади. Навоий дастлаб сўзга таъриф берар экан, уни энг ажойиб гавҳар, мавж урган денгизга ўхшатади:\nГавҳар неки, баҳру мавжварсен...\nАйтиб совумас тарона сен сен,\nОлиб қурумас хизона сен сен.\nНизомий Ганжавий мадҳида талмеҳ санъатининг етакчилик қилишини кузатиш мумкин. У фазилатда Турдаги Мусо, қаноатда Қофдаги Анқога ўхшатилади:\nУ Ганжада ганж (хазина)дек яшириниб, беш ганж (“Хамса”)ни нишон қилиб кетди:\nБеш ганж қўйуб вале нишони.\nБобда Деҳлавий соҳири Ҳинд (ҳинд сеҳргари) таърифи остида келтирилиб, у яратган асарлар фитнагарликда Кашмир ўлкасидек бўлди дейилади:\nЖодулиғ ишида моҳири Ҳинд...\nФитна аро бир саводи Кашмир.\n6-боб Мавлоно Нуриддин Абдураҳмон Жомий мадҳидадир. Навоий Жомий исмидаги “нур” сўзига алоҳида урғу бериб, унинг оти ҳам, зоти ҳам “нуру-н-ало нур”дир дейди:\nНавоий бу ўринда Жомий ҳали тўлалагича “Хамса” яратмаган бўлса-да (Жомий бешлиги 1481-85 йилларда яратилган, бу вақтга келиб, Жомий бешлигидаги фақат 3 достон ёзиб тугалланган эди), лекин ўзининг беш хазинаси, яъни “Силсилату-з-заҳаб”, “Туҳфату-л-аҳрор”, “Субҳату-л-аброр”, “Аҳсану-л-қисас” (“Юсуф ва Зулайҳо”) достонлари ва “Девон”и билан беш хазинага муносиб жавоб айтганлигини таъкидлайди.\nДостоннинг 7-боби замона ҳукмдори Султон Ҳусайн Бойқарога бағишланган. Навоий Ҳусайн Бойқарони шариатнинг ҳимоячиси, адолатпарвар, саховатпеша, бунёдкор шоҳ, фиқҳ илмида Абу Ҳанифа сингари юксак даражага эга шахс сифатида мадҳ қилади. Шоирнинг ёзишича, у қиличи билан шерни маҳв этишдек қудратга эга бўлса-да, чумолига шикаст етса кўз ёшини тиёлмайдиган, шоҳлар орасидаги ўрни фалак юксаклигида бўлгани ҳолда дарвешлар олдида тупроқдек хокисор подшоҳдир:\nШоҳи дарвеш боракаллоҳ.\n8-боб шаҳзода Бадиуззамон таърифидадир. Навоий шаҳзоданинг исми “замонасининг гўзали, нодири” эканлигига ишора қилиб, шундай ёзади:\nГар оти ўлуб замон бадии,\nБобда Бадиуззамоннинг адолати, саховати билан бирга қаҳрига ҳам алоҳида таъриф берилади:\nАдли ёрутуб жаҳонни жовид,\nЧун қаҳри шарори кўкка рожиъ\nДостоннинг 9-боби тун таърифига бағишланган. Боб муайян маънода муқаддима билан асоси й қисмни боғловчи кўприк воситасини ўтайди. Бобда шоирнинг қоронғи тунда хаёл отига миниб, сайрга чиқиш тасвири берилган. Ишқ водийсига етганда от оқсоқланиб, йўлда давом этолмай қолади. Ёмғир, бўрон аралаш момақалдироқ гулдураб, чақин чақади. Чақин ёруғида шоир саксовулдай тахланиб ётган инсон суяклари, ваҳший ҳайвонларни кўради. Н.Комиловнинг “Тасаввуф” китобида ёзилишича, бу тасвирларнинг ҳаммасида муайян рамз бор. Бу тун ҳажр туни, бу водий эса ишқ водийси, ваҳший ҳайвонлар ошиққа хуруж этган бало-офатлар, суяклар ишқ қурбонларидан нишона. Ўз асли, Илоҳдан ажралган мусофир, ғариб руҳ Мажнун шу водийда якка ўзи бошини эгиб ўтирибди. Шу ўринда иккита ташбеҳ қўлланилганлигини кўрамиз. Қоронғи тунда бирин-кетин чақмоқ чақиб, унинг ёруғида қабилалар кўзга ташланади, шунда шоир тунни Лайлининг сочига, чақмоқни эса Лайли юзининг очилишига ўхшатади:\nЛайли юзи бу ўринда илоҳий нур манбаи, узун сочлари – моддий дунё, фироқ тузоқлари, (“Лайли” сўзининг ўзи ҳам тун маъносини билдиради), ана шу нур манбаининг чақмоқлари Мажнун қалби ва вужудидан жой олган. Иккинчи ташбеҳ: Навоий ишқ водийсида “нори айман” (шохлари шуълаланиб турган дарахт)ни кўради. Қисса бошланиб, Лайли ва Мажнуннинг биринчи учрашуви тасвирланганда шоир шу ташбеҳни такрорлаб, Мажнунни худди шу шуълали дарахт қиёфасида чизади, яъни Лайли юзининг шуъласидан Мажнун қалби алангаланиб кетади. “Нори айман” аслида Қуръондаги Мусо ҳикоясига ишорадир. Мусо алайҳиссалом Аллоҳга юзингни кўрсат деб илтижо қилганларида, Аллоҳ бир учқунни Тур тоғи томон йўналтиради. Тур тоғи парчаланиб, қум ҳолига келади, Айман водийси эса ёришиб кетиб, ундаги дарахтлар машъаладай порлайди. Аллоҳ ишқи мана шундай қудратга эга.\n10- бобдан достоннинг асосий қисми бошланади. Бани Омир қабиласида узоқ кутилган фарзанд Қайс дунёга келади. Қайснинг туғилиши, ўсиши тасвирида ҳам илоҳий тақдир сезилиб туради. Туғилгандан ишқ олови билан йўғрилган Қайс ўтга талпинади:\nЎт кўрсаки майл этиб ниҳоний,\nУни 4-5 ёшларида Лайли қабиласига ўқишга берадилар. Баҳор кунларининг бирида Лайли билан боғ сайрида учрашиб қолган Қайс уни кўриб ҳушини йўқотади. Навоий бу ўринда Лайлининг ҳусни гулзорни чароғон қилиб юборди ва гулзордаги бир ниҳол (Қайс)ни хазон этди деб ёзади:\nШод ўлди жамолидин дабистон,\nЛекин бу баҳори зиндагоний,\nБир нахлни айлади хазоний.\nТасаввуф таълимотига кўра, гулистон дарвешнинг руҳияти, уни Ҳақ ишқи эгаллаб олади ва у бетоқатланиб, ҳушини йўқотади. Шу тарзда мажзуби солик (Ҳақдан жазба етган, устози ҳам, пири ҳам Ишқ бўлган, мақомларни эгалламасдан туриб, ҳол мартабасига эришган ошиқ)нинг саргузаштлари бошланади. Қайс шу тариқа Лайлини ҳар кўрганида ҳушидан кетади. Халқ орасида “Мажнун” лақаби билан овоза бўлади:\n"Лайли, Лайли!" – дебон чекиб ун,\nЭл деб, "Мажнундур, ушбу мажнун!"\nМажнуннинг ота-онаси уни Лайлига уйлантириш учун совчи юборадилар. Лекин Лайлининг отаси қизини ақл-ҳушдан бегона бир “девона”га беришдан ор қилади ва Мажнуннинг Лайли қабиласига келишини таъқиқлаб қўяди. Мажнуннинг отаси қабиладошлари билан маслаҳатлашиб, Қайсни занжирбанд қилади. Лекин ишқ оташи таъсиридан занжир узилиб, Мажнун уйидан чиқиб кетади. У бедард қабиладошларини ҳам, яқинларини ҳам, умуман жамиятни унутиш даражасига боради, зеро бу ҳолат ҳақиқий ошиқ учун хос хусусиятдир:\nЎз отию қавму хайли оти\nЙўқ ёдида, ғайри Лайли оти.\nТасаввуфда бу ҳолат “тафрид” (ёлғизланиш) деб атади. Ошиқ шундай бир ҳол мартабасини эгаллайдики, яқинларидан, умуман инсонлардан безор бўлади; яккаликни, ёлғизликни қўмсайди. Ёлғизланиш дилнинг Ҳаққа юзланиши учун имкон яратади.\nҚайснинг отаси ўғлининг дардига шифо бўлади деган умидда ҳаж муносабати билан Каъба зиёратига олиб боради. Қариндошлар Қайс Каъбани тавоф этса, аҳволи яхшиланади деб умид қиладилар. Лекин Мажнун Аллоҳга муножот қилиб, Лайли ишқини кўнглига мустаҳкамроқ жо этишини сўрайди. Мазкур лавҳа достоннинг энг таъсирчан ўринларидан бири бўлиб, қирқ уч байтдан иборат. Бу ўзига хос “муножотнома”да йигирма тўрт ўринда “ишқ” сўзидан фойдаланилган. Бу тасодифий эмас, албатта. Навоий ушбу сўзни турли поэтик унсурлар ва ритмик воситалар билан уйғунликда қўллаб, ритмик оҳангнинг турли-туман жилваланишларига эришади.\nДастлаб ишқ ўти билан жаҳонни ёндирган “ҳакими доно”га сокин мурожаат билан бошланган мазкур муножот аста-секин тантанавор оҳанг касб эта боради ва бунда “ишқ” сўзининг ритмик зарб (мантиқий урғу асосига қурилган, ижодкор айтмоқчи бўлган фикр ёки ифодаламоқчи бўлган кучли ҳис-туйғуни ўзида акс эттирувчи ритмик бирлик) даражасига кўтарилганлиги муҳим омил бўлиб хизмат қилади:\nМазкур байтда “ишқ” сўзи ҳожиб вазифасида келган бўлиб, байт мисраларидаги ҳар бир сўзнинг ўзаро тенг устунлар асосида жойлашиши ва бунинг натижасида муайян ритмик паузанинг қўлланилганлиги оҳангнинг жозибадорлигини таъминлаган.\nКейинги байтда “ишқ” сўзи “эт” кўмакчи феъли билан бирикиб, радиф вазифасида келган ва энди ритмик зарб радиф билан бирлик касб этган:\nЖонимға ғизо насими ишқ эт!\nМажнун ўз муножотида ишқни шу тариқа улуғлар экан, ундан ишқ ва Лайлини унутишни сўраган кишиларга нисбатан ачиниш ҳисларини намоён қилади ва ҳатто тангридан уларни афв этишини сўрайди:\n“Тасаввуф” китобида келтирилишича, Каъба зиёрати лавҳаси, тасаввуф аҳлининг ҳар қандай суратлар, тимсолларга сиғинишни инкор этишларига ишорадир. Яъни, Илоҳнинг ўзига ошиқ бўлган, фақат Уни деб ёнган кишига бу ишлар ортиқчадир.\nМажнуннинг отаси ўғлини уйга қайтариб олиб келади ва у яна саҳрога чиқиб кетади. Саҳрода у овга чиққан лашкарбоши Навфални кўриб қолади. Навфал ҳам бир вақтлар ишқ дардига учрагани учун Мажнуннинг қалбини тушунади, унга раҳми келади:\nНавфал дағи ишқ кўрган эди,\nНавфал ишқ дардидан хабардор бўлса-да, лекин Мажнун даражасига кўтарила олмаган, унинг сулукдаги мақоми маълум бир босқичга етгандан кейин тўхтаб қолганлигини кўрамиз. Шу сабабли у Мажнунни Лайлига уйлантириш билан унинг дардига малҳам топиш мумкин деб ўйлайли ва Лайлига совчи юборади. Лекин Лайлининг отаси рози бўлмагач, уруш очади. Лайлининг отаси урушда енгилишини сезиб, қизини ўлдиришга қасд қилади. Бу ҳолат Мажнунга туш орқали аён бўлгач, Навфалдан урушни тўхташини сўрайди. Навфал Мажнун учун яна бир чора воситаси сифатида ўз қизини Мажнунга беришга қарор қилади. Лайлини эса Бани Асад қабиласининг бошлиғи Ибн Саломга унаштирадилар. Навфалнинг қизи бошқа инсонни севишини айтиб, Мажнунга ака-сингил бўлишни таклиф қилади. Ибн Саломнинг эса қуянчиқ (тутқаноқ) касали қўзғаб, беҳуш йиқилади. Лайли ва Мажнун ишқ даштида учрашадилар.\nЛайли бу дунёдан кетиш фурсати яқинлашганини сезиб, онасига Мажнун келса, уни ҳузурига киритишларини васият қилади. Мажнун Лайлининг бу дунёдан кетаётганини илоҳий бир куч билан сезиб, унинг қабиласи томон келади:\nЮз урди қабила сори холи,\nОғзида тараннуми висоли.\nШу тариқа умр бўйи бир-бирининг ишқида куйган, висолига интилганлар Руҳи мутлақ томон равона бўладилар.\nДостон Хотимаси уч боб (36-38)ни ўз ичига олади. 36-боб "Ишқ таърифи”га бағишланган бўлиб, бунда Навоий ишқни кимёга ва оламни кўрсатувчи кўзгуга ўхшатади:\nЭй, ишқ, ғариб кимиёсен,\nБал ойинайи жаҳоннамосен.\nРивоятларга кўра, қадимда кимёгарлар мис ва бошқа маъданларни юқори ҳарорат таъсирида олтинга айлантириш мумкин деб ҳисоблаганлар. Навоий бу ўринда шу афсонага ишора қилиб, одам аслида тупроқдан яралган, аммо ишқ оловининг “кимё”лиги уни олтинга айлантиради, яъни ишқ инсон вужудини турли хил чиқиндилар: жисмоний талаблар ва нафсоний истаклардан поклайдиган оташдир деган фикрни келтиради:\nЧун холису поку беғаш ўлди,\nОлтин неки кимиёваш ўлди.\nПокланиш, яъни “кимё”ланиш ишқи мажозий бўлиб, ундан “олтин”га айланиб чиққан ошиқ энди ўзлигидан қутулади ва қаёққа қараса, ҳақиқий Ёр(Ҳақ)ни кўради:\nЧун боққали ихтиёр топти,\nҲар сорики боқти ёр топти.\nҲам нақши вужудин этти фони\nҲам топти бақойи жовидони.\nБу эса қалбнинг кўзгуга, яъни “ойинаи жаҳоннамо”га айланиши, бошқача айтганда ишқи ҳақиқийга молик бўлишдир.\nДостоннинг 37-боби Султон Ҳусайн Бойқаро акасининг ўғли шаҳзода Султон Увайс баҳодир мадҳига бағишланган. Навоий шаҳзодани таърифу тавсиф қилиш асносида ғоят усталик билан унга шариат, адлу ҳиммат бобида насиҳатлар ҳам қилади ва замона султони Ҳусайн Бойқарони унга ибрат қилиб кўрсатади.\nДостоннинг сўнгги боби “дард навҳаси” (йиғиси)нинг якуни ҳақида бўлиб, шоир бунда достонни тугаллагани учун Аллоҳга шукрона келтиради. Навоийнинг достон моҳияти ҳақида айтган энг муҳим фикрлари айнан шу бобда тажассум топган:\nСўгин нечаким узоттим охир,\nЙиғлай-йиғлай тугаттим охир...\nЁзмоқта бу ишқи жовидона,\nМақсудум эмас эди фасона.\nАфсона эди анинг туфайли...\nҚилдим бу фасонани ҳикоят.\nКим, шуҳрати чун жаҳонға тўлғай,\n“Лайли ва Мажнун” достонидан келиб чиқадиган хулоса шуки, бу дунёда яшовчи ҳар бир инсон ошиқлик йўлини тутиб, ўзини ўлимга эмас, балки васл майини ичишга тайёрлаши керак, зеро бу дунёнинг бирдан-бир мазмуни ҳам шу. Руҳи мутлақни тасаввур қилишда инсон ақли ва онги ожизлик қилади, шу сабабли Навоий уни мазҳар – Лайли тимсолида яратади.\nДостон ҳазаж баҳрининг ҳазажи мусаддаси ахраби мақбузи маҳзуф (рукнлари ва тақтиъи: мафъулу мафоилун фаувлун ) вазнида ёзилган. Лекин достонда мазкур вазн билан бирга қўшимча тарзда ҳазажи мусаддаси ахрами аштари маҳзуф (рукнлари ва тақтиъи: мафъулун фоилун фаувлун) вазнининг ҳам қўлланилганлигини кузатиш мумкин. Бу ҳолат тасодифий бўлмай, достон мазмуни ва ғояси билан чамбарчас боғлиқ. Достондаги 3623 байтдан 240 мисра айнан мана шу ритмик вариация (бир вазннинг ички имкониятлар асосида янги вариантларга эга бўлиши)да яратилган бўлиб, достондаги зиддиятли воқеалар, асар қаҳрамонларининг чуқур руҳий изтироблари тасвири, қаҳрамонлар руҳиятининг табиат тасвири билан боғлиқ баёни, қаҳрамонлар ҳайрати акс этган мисралар, лирик чекиниш пайтида мазкур вариацияга мурожаат қилинганлигини кўрамиз.\n1. Навоий Алишер. Лайли ва Мажнун. Мукаммал асарлар тўплами. 20 жилдлик. – Т.: Фан, 1992. 9-жилд.\n2. Navoiy Alisher. Layli va Majnun. – T.: G’.G’ulom nomidagi NMIU, 2006.\n3. Навоий Алишер. Лайли ва Мажнун (насрий баён муаллифи В.Раҳмонов, Н.Норқулов). – Т.: Адабиёт ва санъат, 1990.\n5. Аҳмедов Т. Алишер Навоийнинг “Лайли ва Мажнун” достони. – Т.: Фан, 1970.\n6. Назруллаева С. Тема “Лейли и Меджнун” в истории литературы народов Советского Востока. - Т.: Фан, 1983.\n7. Қаюмов А. Ишқ водийси чечаклари. - Т.: Адабиёт ва санъат, 1985.\n8. Юсупова Д. Алишер Навоий “Хамса”сида мазмун ва ритмнинг бадиий уйғунлиги. – Тошкент: МУМТОЗ СЎЗ, 2011.


Ўзбекистон ва Венгрия олий таълим муассасалари ректорлари форуми бўлиб ўтди\nТошкент ирригация ва қишлоқ хўжалигини механизациялаш муҳандислари институти (ТИҚХММИ)да 2021 йил 21 июнь кунлари Ўзбекистон-Венгрия олий таълим муассасалари ректорлари форуми ўз ишини бошлади.\nФорумдан кўзланган асосий мақсад эса Ўзбекистон ва Венгрия ОТМлари ўртасидаги ўзаро ҳамкорлик алоқаларини йўлга қўйиш, таълим, илм ва инновацияни янада ривожлантиришдан иборатдир.\nВенгрия томонидан форумда давлат котиби, ректорлар конференцияси раиси, 21 та ОТМ раҳбарлари, Ўзбекистон томонидан эса олий ва ўрта махсус таълим вазири, Республика Олий таълим Кенгаши раиси, республика доирасидаги 50 га яқин ОТМ раҳбарлари иштирок этдилар.\nФорум аввалида Республика Олий таълим кенгаши раиси, ТИҚХММИ ректори Умурзаков Ўктам Пардаевич, олий ва ўрта махсус таълим вазири Тошқулов Абдуқодир Ҳамидович, Венгрия Ташқи иқтисодий алоқалар ва ташқи ишлар вазирлигининг Венгрия дипломатия академияси ва “Stipendium Hungaricum” таълим дастури масалалари бўйича давлат котиби Орсоля Пацаи-Томашичлар ўзларининг қутлов сўзларини билдиришди.\nСўнгра ялпи мажлис маърузалари бошланди. Венгрия ректорлари Конференцияси раиси, Этвёш Лоранд университети ректори Ласло БОРХИ “Венгрияда олий таълим: тизим фаолияти, ўзига хосликлари, ютуқлар ва муаммолар. Олий таълим соҳасидаги Венгрия ва Ўзбекистон ўртасидаги ҳамкорлик истиқболлари”, Фарғона политехника институти ректори Саломов Ўктам Раҳимович “Ўзбекистонда олий таълим ривожланишининг устувор йўналишлари. Ислоҳотлар натижалари, муаммо ва истиқбол”, Венгрия ректорлари конференцияси Бош котиби Золтан Дубецин “Ўзбекистон-Венгрия ОТМларининг икки томонлама алоқаларни йўлга қўйиш имкониятлари” мавзуларида маърузалари билан чиқдилар.\nҲамкорликнинг илк нишони албатта, таълим дастурларини биргаликда ишлаш ва бунинг натижаси ўлароқ, қўшма дипломлар беришни тизимли ва манзилли асосда йўлга қўйишдир.\nУшбу форумнинг аҳамиятли жиҳати шундаки, ҳамкорлик тор соҳада эмас, балки кенг қамровлилиги билан характерланди. Улар билан кимёвий технологиялар, энергетика, машинасозлик, саноат технологиялари, биотехнология, суғориш ва сув ресурслари, қишлоқ хўжалиги, тиббиёт, фармакология, фармацевтика соҳаларида ҳамкорлик ўрнатиш ва ривожлантириш масалалари бўйича мутахассисларнинг мулоҳазалари, қизғин баҳс билан кечган савол-жавоблари ўзининг ижобий самарасини беришига ишонч билдирилди. Бунинг замирида Венгрия ва Ўзбекистоннинг 16 та ОТМ ўртасида ўзаро ҳамкорлик тўғрисида англашув меморандумлари имзоланди.\nФорум куннинг иккинчи ярмида форум қатнашчилари тўртта шуъбада қуйидаги муҳим масалаларни муҳокама қилдилар ва ўзаро манфаатли ҳамкорликни ривожлантириш бўйича тавсиялар ишлаб чиқдилар.\nОлий таълимда кредит-модул тизими, афзаллик ва мураккабликлар нималардан иборатлиги, профессор-ўқитувчилар малакасини ошириш ва қайта тайёрлашнинг самарали тизимини яратиш, таълим, фан ва ишлаб чиқариш интеграциясининг имкониятлари, талабалар алмашинуви, стажировкаси, грантлар ажратиш ва халқаро ҳамкорликнинг бошқа жиҳатлари бўйича Тошкентдаги Форумнинг Резолюцияси қабул қилинди.\nТизимли ҳамда манзилли режа, мақсад ва ҳамкорликдаги ҳаракат ўз натижасини бериши аниқ.\nЖаҳон мусулмонлари саёҳати индекси рейтингида Ўзбекистон 16-ўринни эгаллади


Шимолий кореялик ҳакерлар AstraZeneca ходимларига ҳужум уюштирди\n20:21 / 27.11.2020\nШимолий кореялик ҳакерлар Британиянинг коронавирусга қарши вакцина ишлаб чиққан AstraZeneca компанияси ходимлари қурилмаларини бузиб киришга уринган. Бу ҳақда манбаларга таяниб Reuters ахборот агентлиги хабар берди.\nМаълумотларга кўра, ҳужум компаниянинг кўплаб ходимлари, жумладан вакцина устида ишлаган мутахассисларига қарши қаратилган бўлган.\nҲакерлар LinkedIn ва WhatsApp мессенжерларида ўзларини ишга ёлловчилар деб таништириб, компания ходимларига иш таклиф қилишган. Шундан кейин ҳакерлар уларга вакансия таърифи келтирилган ҳужжатларни юборишган. Уларда компьютерга кириш учун зарарли код сақланган. Манбаларнинг таъкидлашича, қурилмаларни бузиб киришга уринишлар самарасиз бўлган.\nАввалроқ Россиянинг Гамалея номидаги маркази ўзи ишлаб чиққан “Спутник V” вакцинасини AstraZeneca вакцинаси билан комбинациялашни таклиф қилган. Вакциналарнинг самарадорлиги мос равишда 95 ва 70 фоизни ташкил қилади. Россиялик мутахассислар вакциналарнинг бирлаштирилиши AstraZeneca вакцинаси самарадорлигини оширади деб ҳисоблашмоқда.\nАйни вақтда дунёда коронавирусга қарши 200дан кўпроқ вакцина ишлаб чиқилмоқда. Улардан бир нечтасигина синовларнинг якуний босқичига етиб келган. BioNTech ва Pfizer, Moderna, AstraZeneca ва Гамалея номидаги марказ ўз вакциналарининг самарадорлиги юқорилигини маълум қилишган.\n19:48 / 17.01.2021\n09:12 / 11.01.2021\nКим Чен Ин Корея Меҳнат партияси бош котибига айланди\n15:21 / 04.01.2021\nБуюк Британияда AstraZeneca вакцинаси билан эмлаш бошланди\n09:30 / 03.01.2021\nШимолий Корея коронавирусга қарши чораларни кучайтирмоқда